text:
Bárður Nielsen spyr um MVG-fríu pakkarnar undir 300 kr.
Vinnupolitikkur -
Bárður Nielsen fer á tingfundinum mikudagin 7. februar at seta ein munnligan fyrispurning til Kristinu Háfoss, landsstýriskvinnu í fíggjarmálum
Viðvíkjandi avgjaldsfrítøku fyri innflutningi av pakkum undir kr. 300:
1. Ætlar landsstýrið, at javnseta kappingina hjá føroyskum fyritøkum við innflutning úr øðrum londum?
2. Hvussu nógv metir landsstýriskvinnan landskassin missir í avgjaldsinntøkum av frítøkuni av pakkum undir kr. 300?
Bárður Nielsen, løgtingsmaður fyri Sambandsflokkin, sigur í sínum viðmerkinginum til fyrispurningin, at uppteljingar hjá TAKS, ið eru komnar alment fram seinastu tíðina vísa ein sera stóran vøkstur í innflutningi av pakkum, ið hava eitt virði undir kr. 300, og tískil eru avgjaldsfríir.
Nýggjastu tølini vísa, at tað verða innfluttir 7500 pakkar um vikuna. Um vit samanbera hetta við tølini fyri tveimum árum síðani vóru umleið 4000 pakkar innfluttir um vikuna, so her er nærum talan um eina tvífalding eftir einans tveimum árum.
Handilsvinnufelagið hevur í fleiri umførum víst á, at hetta er ójøvn kapping, tí teir ikki hava møguleika, at innflyta og selja avgjaldsfrítt. Við skjótt vaksandi innflutninginum av avgjaldsfríum pakkum verður avbjóðingin hjá handilsvinnuni alsamt størri.
Avleiðingin við ójøvnu kappingini kann blíva, at handilsvinnan ikki megnar, at bjóða fram tær vørur, ið kunnu innflytast avgjaldsfrítt. Tá verður samfelagið Føroyar stóri taparin, tí umframt mistar avgjaldsinntøkur, verða arbeiðspláss flutt av landinum, hagar, ið hesar tænastur verða veittar.
At enda sigur løgtingsmaðurin, at møguleikarnir at loysa hesar avbjóðingar eru fleiri, ein møguleiki er, at føroyska handilsvinnan eisini sleppur undan avgjaldið fyri vørur undir kr. 300, ein annar møguleiki er at gera eina smidliga avrokningarskipan, ið roknar avgjald av innfluttum pakkum.
Fyri at varðveita eitt ríkt handilslív í Føroyum er minsta kravið javnbjóðis kapping, tí er neyðugt, at landsstýrið rættar ójavnan.
Sambandsflokkurin
RN


c: text/html

text:
Fólkaflyting, Fróðskaparsetrið og fólkavøkstur
Hvussu kunnu Føroyar brúka hægri lestur sum eitt amboðtil samfelagsvøkstur? Royndir úr Tromsø og Akureyri.
Kom á Østrøm týsdagin 26. februar kl. 20.00 og hoyr um, hvønn leiklut og hvørja ávirkan universitet kunnu hava í smáum útjaðarasamfeløgum. Tveir serfrøðingar fara at greiða frá, hvussu universitet kunnu gerast eitt vakstraramboð í einum útjaðarasamfelagi.
Arbeiðsbólkurin, sum ger eina heildarætlan um fólkaflyting og fólkavøkstur, skipar fyri fyrilestrunum í samstarvi við Fróðskaparsetur Føroya. Peter Arbo frá Universitetinum í Tromsø og Ingi Rúnar Eðvarðsson úr Háskóla Íslands eru bodnir til Føroya at umrøða hetta evnið.
Landsstýrismaðurin í mentamálum setir fundin, og Peter Arbo og Ingi Rúnar Eðvarðsson halda hvør sín fyrilestur og høvi verður at seta spurningar. Fyrilesturin hjá Peter Arbo verður á norskum og fyrilesturin
hjá Inga Rúnar Eðvarðsson verður á enskum. Eftir fyrilestrarnar verður høvi til eitt prát afturvið einum kaffimunni.
Nærri upplýsingar um tiltakið kunnu fáast við at venda sær til Eriku Anne Hayfield, Vinnumálaráðið, tel 55 60 75.
Um Peter Arbo
Peter Arbo er lektari við fiskivinnuháskúlan á Tromsø Universitet. Peter Arbo hevur serliga granskað í økismenning, broytingum í vinnubygnaði og í, hvussu tað almenna kann ávirka samfelagsmenningina,
millum annað við at styrkja gransking og hægri lestur. Peter Arbo var við til at gera OECD-verkætlanina
“Supporting the regional role of higher education institutions”, ið snýr seg um, hvussu
hægri lærustovnar kunnu ávirka útjaðaraøki. Hann er eisini limur í stýrinum fyri universitetið
í Tromsø, og hann var limur í nevndini, sum gjørdi norsku stjórnini álitið ”Sett under ett – ny struktur i høyere utdanning” , ið snýr seg um nýggjan bygnað í hægru útbúgvingunum í Noregi.
Um Inga Runar Eðvarðsson
Ingi Runar Eðvarðsson er professari í samfelagsvísindum á Háskóla Íslands. Hann gjørdist doktari í samfelagsfrøði við universitetið í Lund í Svøríki, og starvaðist við Universitetið í Akureyri frá 1987, tá tað varð
stovnað, til hann í 2011 tók við professaraembætinum við Háskóla Íslands. Hann hevur sostatt hollar royndir í at fáa hægri útbúgvingar at virka í útjaðaraøkjum. Hann hevur almannakunngjørt vísindagreinir í,
millum annað, vísindatíðarritum sum “Journal of Knowledge Management”, “Knowledge Management Research & Practice”, “International Journal of Entrepreneurship and Small Business” og “Scandinavian Journal of Education Research”.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...

robotstxt: allowed

filter: keep


text:
Námsætlan sum Word-fíla:
Námsætlan fyri lestrarmenning
1. Samleiki
Lestrarmenning er ein samanrenning millum fakøkini lestrartøkni, lestrarvegleiðing og tey 3 høvuðsfakøkini náttúruvísindi, hugvísindi og samfelagsvísindi. Lestrarmenning skal fyrireika næmingin til lesturin.
2. Endamál
Lestrarmenningin miðar ímóti, at næmingurin gerst førur fyri at lesa og granska í lestrartíðini, so at hann megnar at fremja útbúgvingina innan ásettu tíðarkarmar.
Lestrarmenning skal gjøgnum fyrsta skúlaár á miðnámi stimbra til sjálvsvirkni og treysti og gera næmingin tilvitaðan um læringshættir, egna læring, læringstørv og krøv til miðnámslestur. Harafturat skal lestrarmenning stuðla uppundir floksmentan, næmingaleiklutir, sjálvstøðugt arbeiði eins og bólkaarbeiði og tvørfakligt arbeiði. Tey trý høvuðsfakøkini skulu vera umboðað í undirvísingini við denti á arbeiðshættir í einstøku lærugreinunum.
3. Stig og tímatal
Til lestrarmenning skulu nýtast 25 klokkutímar á 3 ára breytunum og 35 klokkutímar á fyrireikingarbreyt. Tímarnir í lestrarmenning skulu nýtast fyrsta lestrarár.
4. Øki
Fakliga innihaldið í lestrarmenning er lutað sundur í kjarnaøki og ískoytisøki. Kjarnaøkið er uml. 80 % av klokkutímatalinum og leggur dent á grundleggjandi læringsførleikar. Ískoytisøkið fevnir uml. 20 % av klokkutímatalinum og fevnir um serlig eyðkenni og arbeiðshættir á einstøku breytunum ella øki, ið er serliga viðkomandi í einstaka flokkinum.
Gjøgnum lærugreinina lestrarmenning skal næmingurin fáa kunnleika um fakligu høvuðsøkini og ymisku lærugreinarnar. Serligur dentur er á, hvussu einstaki næmingurin mennir sínar lestrarførleikar gjøgnum virkna venjing innan ymiskar arbeiðshættir og háttaløg.
Lestrarvegleiðarin leggur saman við skúlaleiðaranum samlaðu gongdina í lestrarmenning til rættis – eisini hvørji øki verða lisin av lestrarvegleiðara, og hvørji verða lisin av øðrum.
Kjarnaøki
Arbeiðslag – kanningar av arbeiðslagi og førleikum hjá einstøku næmingunum, so teir gerast tilvitaðir um sítt arbeiðslag og kunnu menna arbeiðslag og -førleikar.
Læringstørvur – at einstaku næmingarnir verða tilvitaðir um sínar styrkir og veikleikar, um krøv og um at seta sær mál.
Lærihættir og arbeiðshættir – tað er m.a. notutøkni, lesitøkni, at skipa arbeiði, sjálvstøðugt arbeiði, fyrireikandi heimaarbeiði og bólkaarbeiði.
Læraraleiklutir og næmingaleiklutir – har dentur verður lagdur á ábyrgd næmingsins og ábyrgd lærarans í læringsstøðuni, og hvussu lutfallið er millum hesar leiklutir í ymsu læringsrúmunum.
Floksmentan – at gerast tilvitaður um trivnaðin og sosiala samspælið í flokkinum, so at flokkurin verður eitt mennandi læringsrúm.
Kunning um arbeiðslív og útbúgvingarmøguleikar, ið føroyska samfelagið hevur brúk fyri.
Fakligu høvuðsøkini
Fakligu høvuðsøkini hugvísindi, náttúruvísindi og samfelagsvísindi verða lýst, og kunnað verður um serligar arbeiðshættir í hesum økjum, eitt nú at skriva frágreiðingar og uppgávur.
Vísindaástøði
Vísindaástøði er um sannkenningarmøguleikar og tilgongdir, ið vísindi nýta at lýsa og meta um heimin, vit liva í, bæði um kosmos, nátturuna, samfelagið og menniskjað. Vísindaástøði viðger m.a.deduktivt og induktivt arbeiðslag, kvalitativar og kvantitativar kanningar, empiri (dátugrundarlag) og ástøði.
Ískoytisøki
Ískoytisøki eru valfrí øki, sum lærari og næmingar í einstaka flokkinum velja í felag. Ískoytisøki kunnu styðja og lýsa eitt ella fleiri kjarnaøki frá øðrum sjónarhornum og vera við til at menna førleika næmingsins samsvarandi teimum førleikamálum, ið ásett eru. Endamálið við ískoytisøkjum er harumframt at geva skúlum og útbúgvingarbreytum rúm fyri serligum eyðkennum og arbeiðsháttum.
5. Førleikamál
Støðisførleikar
Støðisførleikar eru grundleggjandi førleikar, sum menniskju ogna sær tíðliga í lívinum, men sum mugu stimbrast og mennast alt lívið. Støðisførleikar hava avgerandi týdning fyri, at kunnleiki, vitan og førleikar verða ment í øllum lærugreinum. Støðisførleikar eru við til at menna sannkenning, virðing, hugflog og evni til støðutakan og sjálvvirkni. Undirvísingin skal virka fyri, at næmingurin fær hug og sinni at læra og geva sítt íkast til kjak og loysnir.
Í hesum sambandi eru fýra støðisførleikar lýstir við atliti at teimum fortreytum, sum eru galdandi fyri lærugreinina. Í øllum lærugreinum skal næmingurin læra:
- at virða
- at samskifta
- at kanna
- at skapa
At virða
At virða er at virka fyri góðari samveru millum menniskju og fyri góðum samanspæli millum menniskju, náttúru og umhvørvi. Virðing fremur tryggleika og trivnað, ið eru fortreytir fyri gagnligari menning. Undirvísingin skal virka fyri, at hvør einstakur næmingur verður sæddur og hoyrdur, og at hann kennir seg at hava virði og týdning, har hann er.
Førleikin at virða snýr seg í lestrarmenning um at virða skúlaarbeiði, bæði lærara og floksfelagar. Undirvísingin leggur dent á, at næmingurin skilir, at øll menniskju hava ymiskar fortreytir í lívinum. Við at leggja dent á næmingaleiklutir, bólka- og floksmentan, skal næmingurin læra at virða tørv og sjónarmið hjá floksfeløgum sínum eins og at sýna virðing fyri tí undirvísing, sum skúlin bjóðar.
At samskifta
At samskifta snýr seg um førleikan at bera fram hugsanir sínar munnliga, og at lesa og skriva. Í lestrarmenning verður dentur lagdur á at læra at nýta tøknilig amboð, ið tæna samskiftinum millum manna og at læra miðvíst og tilvitað at ogna sær ta vitan, sum verður borin gjøgnum lærubøkur og í undirvísingini og sjálvur at gerast virkin luttakari í hesum samskifti.
At kanna
Vit kanna umhvørvi fyri at klára okkum í lívinum. At kanna er at eygleiða, undrast, finna svar og gera royndir.
Førleikin at kanna snýr seg í lestrarmenning um at eggja forvitni næmingsins og stimbra hug og dirvi hansara til at seta spurningar og at leita sær ráð og vitan um læring og ymisk amboð at røkka lestrarmálum. Næmingurin skal fáa kunning og læra at leita upp og ogna sær viðkomandi vitan á bókasøvnum, í bókmentum, handbókum, á internetinum o.s.fr.
At skapa
Forvitni, spæl og hugflog eru serligir eginleikar, sum lærarin skal varða um og gera gagn av í undirvísingini. At skapa er eisini ein førleiki, ið kann vinnast við lærdómi. Næmingurin skal læra at hugsa, tala og skriva sjálvstøðugt og menna hugskot síni, og hann skal kenna seg at hava ein virknan lut í egnari menning og læring.
Førleikin at skapa snýr seg í Lestrarmenning um, at næmingurin skal verða tilvitaður um og líta á egin evni, so hann gerst førur fyri sjálvur at byggja víðari á tað, sum lært er. Næmingurin skal læra, hvussu áhaldandi læring og málrættað arbeiðslag geva úrslit og sjálvsvirkni. Næmingurin skal læra, at skúlaarbeiði er ein skapandi tilgongd, sum byggir á hugflog, íblástur og treysti. Við atliti at búningarstigi og serligu gávum næmingsins verður arbeitt miðvíst við skapandi tilgongdum, sum fremja íblástur og stimbra hugflogið. Við royndum í undirvísingini og við samstarvi, skal næmingurin læra at meta um dygdina í avrikum hjá sær sjálvum og øðrum.
Fakligir førleikar
Fakligir førleikar kunnu býtast í felagsfakligar førleikar og stakfakligar førleikar. Lestrarmenning leggur serliga dent á at menna felagsfakligu førleikarnar.
Læriførleiki/læriháttur
Næmingurin skal læra ymiskar lærihættir, ið kunnu stimbra læriførleikan og gera næmingin betur føran fyri at fullføra útbúgvingina til ásetta tíð. Næmingurin skal læra, hvussu hann ognar sær vitan og hvussu hann betur kann minnast tað lærda, so hann tilvitað kann velja millum ymisk amboð og lærihættir eftir tørvi.
Notutøkni
Næmingurin skal læra at lurta og taka notur, at skipa notupappír, at goyma og skipa skjøl. Næmingurin skal læra ymiskar hættir at taka notur, eitt nú sum tekst og sum hugakort, so hann tilvitað kann velja amboð eftir tørvi.
Lesitøkni
Næmingurin skal læra og venja ymsar lesihættir, eitt nú at nærlesa og viðgera tað lisna og at skundlesa, so næmingurin tilvitaður kann velja lesihátt eftir tørvi.
Tíðarstýring
Næmingurin skal læra at leggja arbeiðið til rættis, so at tíðin verður nýtt rætt í mun til arbeiðsbyrði og ta tíð, næmingurin hevur at loysa settu uppgávurnar. Næmingurin skal gerast tilvitaður um lívsstíl og lutfall millum skúla, frítíðarítriv og annað arbeiði.
Flokkanarfrøði / taksonomi
Næmingurin skal læra, at evni kunnu viðgerast á ymiskum stigum. Næmingurin skal læra munin á at greiða frá (parafrasera), at kanna ella greina (analysera) og at meta um, bera saman og seta í størri høpi (at perspektivera), og hvønn týdning hesi hugtøk hava í viðgerðini av ymiskum evnum og í ritgerðarorðingum, eins og sambandið millum viðgerðarstig og støðumet ella próvtal.
KT
Næmingurin skal læra grundleggjandi teldunýtslu, eitt nú at leita eftir upplýsingum og keldukritikk á internetinum. KT kann eisini fevna um grundleggjandi tekstviðgerð, rokniark og framløguforrit – t.d. at nýta rættstavara, gera fótnotur, innihaldsyvirlit og bókmentalista.
6. Eftirmeting og próvtøka
Í lærugreininini lestrarmenning verða næmingarnir ikki eftirmettir og eingin próvtøka verður hildin. Tó skulu næmingarnir eins og í øðrum lærugreinum hava høvi at eftirmeta lærugreinina, og hvat teir halda seg hava fingið burturúr.
7. At skipa undirvísing
-at læra at læra
Næmingurin skal gerast tilvitaður um, hvat tað í grundini er at læra. Eisini skal næmingurin gerast tilvitaður um ymiskar lærihættir, og hvat endamálið við læringini er.
Undirvísingin skal sostatt ikki bert savna seg um tað, sum lært verður, men eisini um, hvussu lært verður. Umráðandi er, at hugtakið læring verður lýst og viðgjørt í flokkinum, so at næmingurin gerst tilvitaður um, hvat hugtakið ber í sær. Næmingurin skal gerast varugur við, hvussu læringartilgongdin er ætlað, og hann skal verða eggjaður til at umhugsa sína egnu støðu í henni. Dentur skal eisini leggjast á heimaarbeiði og tann týðandi leiklut, hetta hevur í fakligu menningini.
Næmingurin skal frá fyrsta degi skilja týdningin av lærugreinini lestrarmenning. Tá ið arbeitt verður við ymiskum fakøkjum, verða ymiskir førleikar mentir. Næmingurin skal fáa kunning og fatan av, hvat hesir førleikar kunnu verða brúktir til, eisini uttan fyri skúlans gátt.
-samstarv
Lærugreinin lestrarmenning umrøður tvørfakligan arbeiðshátt, t.d. samstarv millum tvær ella fleiri lærugreinar um ymisk evni, eitt nú at menna skapandi evnini og KT-førleikar, undirvísing í søgu, í tekstgerð, í bókmentaligum hugtøkum og í almennari málfrøði og málsøgu. Samstarvast kann eisini við skúlaflokkar í øðrum londum.
Lestrarmenning skal kunna um tvær høvuðsgrundgevingar fyri tvørfakligum samstarvi: 1) ein almenn, ið snýr seg um førleikarnar, næmingurin skal ogna sær og bjóða fram á arbeiðsmarknaðinum, og 2) ein námsfrøðilig, ið snýr seg um skiftandi arbeiðshættir og at geva næminginum kunning um tvørfakligar samanhangir.
Tvørfakligt samstarv skal hjálpa næminginum at síggja lærugreinarnar sum part av størri heild, og harumframt letur tað upp fyri øðrum og víðari sjónarhornum. Somuleiðis eru evnini at samstarva og síggja samanhangir avgerandi, tá ið næmingurin fer undir víðari lestur ella út á arbeiðsmarknaðin.


text:
Heri Simonsen 15.04.2018 (19:40)
Brian: Góður javnleikur ímóti oddaliðnum
TRÝST á PÍLIN undir MYNDINI, og hoyr samrøðuna Hilmar Jan Hansen gjørdi beinleiðis á Rás2 við áleyparan hjá Skála, Brian Jacobsen, ið saman við liðfeløgunum gjørdist fyrsta liðið, ið tekur stig frá KÍ hetta kappingarárið. Tað gjørdi Skála við at spæla 0-0 ímóti KÍ.
Brian Jacobsen viðgongur, at Skála skapti ikki so nógvar málmøguleikar, men hann staðfestir við gleði, at Skála stóð væl á vøllinum, og arbeiddi væl.
- Javnleikur ímóti KÍ, ið einki stig hevur mist áðrenn dystin í dag er fínt, slær Brian Jacobsen fast í samrøðuni við Hilmar Jan Hansen.
Samrøðan Hilmar Jan Hansen gjørdi við Páll Klettskarð hjá KÍ hoyrist HER
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Sjúrður Hildarson Hoydal 14.04.2018 (21:11)
Jónas og HØJ vunnu seg undan beinleiðis niðurflyting
rætting: Í greinini stóð at HØJ hevði tryggjað sær plássið í deildini. Hetta er ikki rætt. Liðið skal spæla um niðurflyting. Hetta er rættað í greinini.
Seinasta umfar í donsku 1. deild í hondbólti var leikt í dag. Jónas Gunnarson Djurhuus, Nicklas Selvig vunnu sínar dystir, meðan Rói Berg Hansen tapti fyri liðnum hjá Helga Hildarsyni Hoydal, ið ikki var við vegna skaða.
HØJ - HEJ Skæring 35-30 (15-15)
Jónas og HØJ vunnu altavgerandi dyst í niðurflytingarstríðnum.
Hjá HØJ snúði tað seg um at fáa tvey stig móti HEI Skæring. Hetta fyri at halda Frederikshavn á 12. plássi aftanfyri seg, eftirsum at 12.plássi merkir beinleiðis niðurflyting.
Eftir hálvleiksstøðuna 15-15, eydnaðist tað HØJ at vinna týdningarmikla dystin 35-30. Jónas fekk sjálvur tvey mál í sigrinum, ið hevur við sær at HØJ nú skal spæla play-off dystir um at sleppa frá niðurflyting.
Ringsted - Randers 34-21 (16-10
Nicklas og Ringsted staðfestu at teir eru besta liðið í deildini í ár, tá ið teir vunnu greiðan sigur á triðfremsta liðnum, Randers.
Nicklas skjeyt sjálvur tvey mál í 34-21 sigrinum. Hálvleiksstøðan var 16-10.
Sostatt hava Nicklas og Ringsted vunnið deildina.
Odder - FIF 25-17 (10-6)
Rói Berg Hansen og FIF hava havt eitt sera óheppið kappingarár, og í dag máttu teir enn einaferð leggja leiðina aftur til Frederiksberg við einum ósigri í skjáttuni.
Rói og liðfelagirnir taptu nevnliga 25-17, eftir hálvleiksstøðuna 10-6, á útivølli móti Odder, ið ikki høvdu Helga Hildarson Hoydal í hópinum vegna ein skaða.
Rói skjeyt eitt mál í dystinum.
Kappingin endaði soleiðis:
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Eirikur Lindenskov 13.04.2018 (09:22)
Brot úr filminum »Línumenn« hjá Zacharias Hammer
Í annaðkvøld verður filmurin »Línumenn«, sum Zacharias Hammer, fyrrverandi sjónvarpsmaður, hevur gjørt. Filmurin varar í góðar fýra tímar. Hann hevur verið vístur nakrar ferðir norðanfjørs – men í annaðkvøld fáa suðuroyaringar høvi at síggja filmin.
Trýst á pílin á myndini fyri at síggja filmsbrotið, sum er 3.40 min til longdar.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Rakul Sjúrðardóttir Frederiksberg
15.04.2018 - 09:31
Ítróttur > Ítróttur > Fótbóltur
Tveir dystir eru á skránni í ensku Premier League-kappingini í fótbólti í dag. Klokkan 13:30 tekur Newcastle United móti Arsenal. Newcastle er nummar 10 við 38 stigum, og Arsenal er nummar seks við 54 stigum. Teoretiskt ber tað framvegis til hjá Arsenal at koma millum fýra tey bestu liðini, sum gevur atgongd til Champions League komandi kappingarár, men tað eru 13 stig ímillum Arsenal og Tottenham, sum er nummar fýra.
Klokkan 16:00 spæla Manchester United og West Bromwich Albion. Manchester United er nummar tvey við 71 stigum. Um Manchester United vinnur í dag, er framvegis langt upp til oddaliðið Manchester City, sum hevur 87 stig, men Liverpool á triðja plássi hevur 70 stig, so tað ræður um hjá Manchester United at vinna dystin. Liverpool hevur spælt 34 dystir, og Manchester United spælir sín 33. í dag.


text:
Ognin í Magnus Heinasonar gøtu 20
Granskingarráðið yvirtók ábyrgdina av bygninginum, ið Havnar Sjúkrakassi átti í Magnus Heinasonar gøtu 20 sum part av fænum í Sjúkrakassagrunninum.
Bygningurin ella tann peningur, sum fekst við at selja hann, skuldi verða bundin til 1. apríl 2019 sum trygd fyri møguligari skuld og skyldur í sambandi við umsiting og útlutan av sjúkrakassafænum.
Tann 1. apríl 2019 skal tann peningaupphædd, sum er tøk, býtast út á tey trý høvuðsøkini í mun til tær upphæddir, sum upprunaliga vórðu býttar út á høvuðsøkini.
Havnar Sjúkrakassi, sum var elsti sjúkrakassi í landinum, bygdi bygningin í Magnus Heinasonargøtu í 1960 og hevði sítt virksemi har, til sjúkrakassin varð niðurlagdur í 2010.
Grundøkið í Magnus Heinasonar gøtu er 171 m2 til víddar. Bygningurin hevur 4 hæddir. Bruttovíddin er 566 m2.
Í juni 2017 varð bygningurin seldur við ætlaðum yvirtøkudegi 1. august 2017. Peningurin frá søluni stendur sum álagt bundin til 1. apríl 2019.


text:
Nú í jólamánaðinum eru konurnar í Kvinnufelagnum í Havn í sonnum jólahýri. Umframt at hava prýtt hugnaligu Mettustovu til jóla, selja tær eisini nýbakaðar vaflur og drekkamunn til tey, sum støkka inn á gólvið.
Inntøkurnar frá vaflusøluni fara til viðlíkahald av 300 ára gomlu Mettustova, sum felagið eisini leigar út til smærri tiltøk, fundir og hátíðarløtur.
Týsdagin 16. desember verður ein serligur dagur í Mettustovu, tí tá verður bæði bókaframløga og smásøla av heimaseymaðum barnaklæðum á skránni.
Ingun Háberg Söderqvist selir barnaklæðir, sum hon sjálv hevur seymað, eitt nú litfagrar buksur, húgvur og brølapur í bestu góðsku.
Klokkan 16 fer Hans Andrias Sølvará, lektari, at leggja fram bókina Frá sjálvstýri móti loysing. Bókin fæst tá fyri serprís og høvi verður at fáa hana signeraða.
Jólamettustovan er opin hvønn gerandisdag til og við 18. desember kl. 13-18.


text:
Skjótari sjúkraviðgerðir til føroyskar borgarar
15. august 2015
Bíðilistin til sjúkraviðgerð má nú styttast, og ein dygdarskipan eftir altjóða leisti eigur at verða sett í verk á føroysku sjúkrahúsunum
Um borgarar í Føroyum skulu uppliva eitt upp aftur betri og miðvísari heilsuverk, mugu politikarar og tey, ið annars varða av heilsuverkinum, veruliga leggja seg í selarnar fyri at minka um bíðilistan til viðgerðir á sjúkrahúsum okkara.
Í fyrsta umfari kundi málið verið ein bíðitíð í 1-2 mánaðir – alt eftir hvørja sjúku, ið talan er um.
Frameftir kemur heilsuverkið – herundir sjúkrahúsini – undir støðugt størri trýst. Tí má meirfígging finnast, og tað vil Sambandsflokkurin arbeiða fyri.
Dygdarskipan eftir altjóða leisti
Harumframt eigur ein sonevnd dygdarskipanin (akkrediteringsstandardir) at verða sett gildið á okkara sjúkrahúsum.
Endamálið við einari dygdarskipan, sum heimsheilsustovnurin, WHO, mælir til, er at varðveita trygd og dygd í øllum heilsuveitingum. Harumframt, at øll starvsfólk fáa felags leiðreglur at halda seg til, og at sjúklingagongdin byggir á tvørfakligt samstarv.
Í hesum liggur eisini, at kanningar av nøgdsemi javnan skulu gerast millum starvsfólk og sjúklingar.
Tilvild í heilsutænastum, sum sjúklingar av og á uppliva á sjúkrahúsum okkara, má ikki koma fyri. Vit vita, at tað tíverri eru fólk, sum hava negativar upplivingar á sjúkrahúsum við ónøktandi tænastu og viðgerð, og slíkt skal fyribyrgjast so væl, sum tilber. Tíbetur halda tey flestu, at tænastan er góð.
Dygdarskipanin vil ivaleyst gera tað hugaligari og meira avbjóðandi hjá starvsfólkum at arbeiða, mennast og trívast.
Felags støði í felags málum
Heilsumál eru felags málsøki í Ríkisfelagsskapinum, og tey málsøkini skulu Føroyar og Danmark í felag tryggja eru á einum høgum støði.
Langtíðarskaðin frá fullveldislandsstýrinum, sum tilvitað skar í tryggastu inntøkunum, rakar heilsuverkið, tí partur Danmarkar av heilsufíggingini er minkaður í stórum. Samstundis er tørvurin á heilutænastum øktur í sera stóran mun.
Hetta hongur ikki saman, og eitt nýtt landsstýrið má tí arbeiða hart fyri at fáa føroyska heilsuverkið upp á eitt støðið, sum líkist tí danska.
Sambandsflokkurin er einasti flokkur, sum torir at standa við felags virðini í Ríkisfelagsskapinum – og vit vilja hava felags málsøkini, t.d. heilsuverkið, dagførd.
Hesum vil eg politiskt arbeiða fyri.
Rósa Samuelsen, løgtingskvinna
Valevni Sambandsfloksins til løgtingsvalið
RN
Aftur


text:
28. august 2013
Paringin til Heystkappríðingina !
Rossamyndir 2013
Rossafólk í Føroyum hava sær mangan at gaman !
Her eru 15 min við myndum frá tiltøkum í 2013, hjá Vága Ríðingarfelag, Føroyskt Íslandsrossafelag og Føroya Ríðingarfelag.
Komandi leygarkvøld 31/08 hava hesu feløg felags veitslu í hølunum hjá Argja Róðrarfelag !
Seinasta freist at keypa atgongumerki er mikudag 28/08, hjá MBM í upplatingartíðini og í felagshúsinum hjá Føroya Ríðingarfelag millum kl 19 og 21.
Kappríðing verður eisini leygardagin, seinasta freist at melda til, er mikukvøld 28/08 kl 19. á tlf. 218901, 219098 ella 511618
19. august 2013
Heystveitsla 31/08
Hey rossafólk !
Í ár stendur Føroya Ríðingarfelag fyri tørni at skipað fyri ársveitsluni hjá rossafeløgunum. Vit hava valt at leiga hølini hjá Argja Róðrafelag til høvið, hetta eru góð og rúmlig hølir har rúm er fyri upp móti 200 gestum.
Orkestur er bílagt og góðar kokkakonur hava lovað at gera okkum eina matskrá at leggja botn so orka verður at halda á til árla á morgni !
Neyðugt er helst eisini við góðar orku, tí veitslan byrjar í August mánaði og er ikki ætlanin at gevast fyrr enn í septembur mánaði.... ...
Veitslan er sett til at vera leygarkvøldið 31/08 kl 20:00 í hølinum hjá Argja Róðrarfelag !
Atgongumerkir á kr. 300,- fáast til keyps hjá MBM í Hoyvík frá mánadegnum 19/08. EINANS KONTANT !
Í ár stendur Føroya Ríðingarfelag fyri tørni at skipað fyri ársveitsluni hjá rossafeløgunum. Vit hava valt at leiga hølini hjá Argja Róðrafelag til høvið, hetta eru góð og rúmlig hølir har rúm er fyri upp móti 200 gestum.
Orkestur er bílagt og góðar kokkakonur hava lovað at gera okkum eina matskrá at leggja botn so orka verður at halda á til árla á morgni !
Neyðugt er helst eisini við góðar orku, tí veitslan byrjar í August mánaði og er ikki ætlanin at gevast fyrr enn í septembur mánaði.... ...
Veitslan er sett til at vera leygarkvøldið 31/08 kl 20:00 í hølinum hjá Argja Róðrarfelag !
Atgongumerkir á kr. 300,- fáast til keyps hjá MBM í Hoyvík frá mánadegnum 19/08. EINANS KONTANT !
Abonner på: Indlæg (Atom)


text:
Tórshavnar Froskmannafelag skipar fyri almennum tunnusláttri á sjónum niðri í Vágsbotni leygardagin 10. februar. Tunnuslátturin verður á sjónum fyri vaksin og á landi fyri børnum. Sambært veðurforsøgnini verður turt (á landi).
Tunnuslátturin á sjónum er fyri øll vaksin, sum hava turr- ella vátdrakt.
Um kvøldið verður tunnuslátturin uttanfyri Bátafelagið. Faroe Dive stuðlar við vinningum.
Havkajakkir, polokajakkir, vátdraktir o.a. verður til taks til tey, sum ynskja at royna seg.
- Tórshavnar Froskmannafelag.


text:
Hetta kundi verið ordiliga ringt, og er eisini gjørt áður við gyseligum resultatum, men hendan tungmálms jólaútgávan er faktisk fín, kanska tí hon er á tremur við feitum tónleikarum og sangarum.
Well, upplivið tað sjálvi! Eg leggi hana út sum ein Spotify playlista.
Her eru Metal Xmas, við m.ø. Alice Cooper, Dio, Lemmy, Doro, Joe Lynn Turner, Geoff Tate, Steve Lukather, Tony Iommi, Dave Grohl, Vinnie Appice, Billy Sheehan og Marco Mendoza.
Góðu fittu Nudlalesarar
Nú í jólamánaðinum er ein jólakalendari á hvørjum horni. Mær so líkt, so vil eg ikki skilja meg burturúr, so sjálvandi er eisini ein jólakalendari her á Nudlum.
Hvønn dag fram til jóla deili eg okkurt gott við tykkum. Tað kann vera ein góður sangur, ein góð mynd, ein yrking, eitt viðmæli, ein leinkja, eitt filmklipp, ein søga, ein gáta ella okkurt heilt annað.
Seinastu 19 árini ella so, havi eg havt pakkakalendarar til synir mínar, líltar gávur, summar jólaligar, aðrar ikki so jólaligar. Soleiðis verður eisini her á Nudlum.
Vónandi tíma tit at vitja aftur, um ikki hvønn dag, so næstan hvønn dag, eg kann enntá lova, at summi klipp ella sangir vera somikið góð, at tit saktans kunnu vitja fleiri ferðir hvønn dag.
Tykkum ynskist ein góður jólamánaði.
Vit halda nú fram við øðrum parti av søguni hjá MC-Hár. Í fyrsta partið hoyrdu vit um árini frá stovnan og fram til bólkurin gav fløguna “Framvegis uttan vit út” fyrst í 1998, nú halda vit fram frá beint eftir tað.
Limirnir í MC-Hár sum búðu í Keypmannahavn, spældu í 1998 undir navninum ”Lucy Nation”, hetta var ein bólkur, ið sang á enskum og bert spældi uttanfyri Føroyar, umframt Niels Una, Trónd, Petur og Torkil spældu Jónas Bloch Danielsen á gittar, Jógvan Joensen á bass og Malan Eyðunsdóttir í Lucy Nation. Lucy Nation luttók í stóru evropeisku tónleikakappingini Emergenza. Fyrsta konsertin í hesum samanhangi var á spælistaðnum Backfish á Prinsessegade í Keypmannahavn. Har spældi bólkurin seg víðari í semifinaluna, sum varð hildin í Vega, í tí minna salinum. Her eydnaðist tó ikki at sannføra áskoðararnar um, at hesin bólkur skuldi stemmast víðari.
Sum altíð tá, tað snýr seg um kappingar har áskoðararnir avgera, hvør kemur víðari, so komu teir bólkarnir, ið høvdu flest fjepparar víðari.
Tá MC-Hár spældi á Tórshavnar Jazz-, Fólka- og Bluesfestivali 1998, vóru fleiri Lucy Nation løg á skránni, m.a Offblend, ið MC-Hár spældi inn á TUTL Live 25 ár fløguna og Letters From a Me, ið varð spældur í Prix Føroyar finaluni 2003 við føroyskum teksti og heitinum “Undrandi”. Eisini vóru Malan Eyðunsdóttir á sangi og Jónas Bloch Danielsen á gittari við MC-Hár hesaferð.
Hendan konsertin varð øll filmað, hetta gjørdist eisini konsertin, tá Alexander Gaard fyrstu ferð gjørdi ljóð hjá MC-Hár, hann hevði gjørt ljóð hjá Lenu Andersen í høllini við síðurnar av og kom inn at lurta, tá fyrireikarin Brandur Øssurson heitti á hann um at taka yvir knøttarnar, tí tann ljóðmaðurin, ið gjørdi ljóð ikki maktaði uppgávuna nóg væl.
Øll konsertin er upptikin á kamera, og man hoyrir týðiliga mun á, tá Alexander tekur yvir. Samstarvið við Alexander hevur eisini hildið fram heilt til dagin í dag, har hann er fastur fúsur handan knøttarnar, tá MC-Hár spælir.
Hetta var somuleiðis eisini fyrstu ferð, at MC-Hár framførdu í svørtu klædningunum, ið hava fylgt bólkinum síðan tá. Á fløguni Framvegis uttan vit er eitt gjøgnumgangandi tema, um eina religiøst samtak, ið eitur “Seytjan Svakar Sektir” SSS, og sektin er víst á fløguhúsanum av 17 monnum í klædningi, við reyðum SSS armbondum. Tí valdu MC-Hár at lata seg í sum Seytjan Svakar Sektir á konsertini.
Stutt eftir hetta valdu tey í Lucy Nation at sleppa rapprokkinum og heldur spæla popprokk, Niels Uni og Jónas vóru samstundis koyrdir úr donsku útgávuni av bólkinum. Teir hildu tó báðir á í MC-Hár. C-987B var farin úr bólkinum fyri at konsentrera seg um hin bólkin, ið skifti navn til fyrst Crumb og síðan Lucination.
Niels Arge Galán avloysti C-987B, og kom sosttatt við aftur í bólkin, Niels hevði fyrstu ferð spælt við MC-Hár á Tungmálmi ’93 og var eisini gittarleikari á fyrsta innspælda lagnum hjá MC-Hár “Symphony of Irony”, umframt at Niels syngur á fleiri løgum á “Framvegis uttan vit”.
MC-Hár luttók á Prix Føroyum í 1999, og slepti í hesum sambandi fjolluttu rappdulnevnunum. Bólkurin var nú mannaður av Niels Una Dam, Allani Mortensen, Niels Arge Galan, Trónda Bogasyni, Hera Reynheim, Jónas Bloch Danielsen og Peturi Dalsgaard. Innleiðandi umfarið var í Miðvági, har spældi m.a. ein nýggjur spennandi bólkur, ið æt Clickhaze. Clickhaze tók øll og alt á bóli við sínum tónleikastýli, ið tey kallaðu Rip Hop. Eisini spældu fyrrverandi Prix Føroyar finalistarnir Bimbs og Lucy Nation, ið nú æt Crumb. Hetta gjørdist eitt sera hart umfarð, men tá kvøldið var av stóðu Clickhaze og MC-Hár eftir við finaluplássunum. Clickhaze nummar 1 og MC-Hár á øðrum plássi.
Við kenning og í ovfarakáti rópti Niels Uni av pallinum, eg elski tykkum øll, og leyp út í áskoðarafjøldina, ið bar hann runt í rúminum. Kærleiksboðskapurin bleiv somikið væl móttikin, MC-Hár valdi, at halda fast í boðskapinum “MC-Hár elskar teg”.
Høga støðið hjá Clickhaze gjørdi, at MC-Hár visti, at har skuldi okkurt heilt serligt til, um tað skuldi eydnast at vinna Prix Føroyar. Tí var ein sangskrivingar- og venjingarvika sett av í Sólarmagn á Velbastað, har vóru sangirnir Murder #1, Burn Me og Global Deceit skrivaðir, og m.a. spældu teir kórsang inn til fleiri af sangunum. Á sjálvari finaluni var eisini songkvinnan Tórun Poulsen við á einum lagi. Tað eydnaðist at fáa eitt triðja pláss, aftan fyri vinnaran Taxi og Kjølar, ið gjørdust nummar 2 annað Prix á rað.
Men líka stóran ans, sum tónleikurin fekk, fekk slagorðið “MC-Hár elskar teg”, m.a. lat bólkurin risastórar hjartaballónur detta úr loftinum á Prix Føroyar finaluni, meðan teir sungu “Murder one in the name of love”.
Á Prix 1999 fløguni vóru MC-Hár løgini Murder #1 og Global Deceit á, og gjørdi luttøkan sera nógv fyri bólkin, m.a. vunnu teir sær luttøku á Spot Festivalinum, fingu nógv spælijobb heima í Føroyum og árræðið til at fara í upptøkuhølið.
Hesaferð valdu teir at fara í upptøkuhølið í Keypmannahavn, Playground Studios lá eitt hanagleiv frá Sun Studios, men var eitt munandi minnið studio. Tað skuldi tó ikki gerast so lætt sum ætla, tí bert eina viku, áðrenn bólkurin skuldi í studio, valdi trummarin Petur Dalsgaard at gevast í MC-Hár.
Avloysarin var tó upplagdur tí Uni Árting spældi frammanundan saman við Niels í 200 og Mold, og búði eisini í Keypmannahavn. Harumframt plagdu hann og Niels Uni at skate’a saman, tá teir vóru yngri. Eftir eina viku av hørðum venjingum var Uni til reiðar at spæla tey 4 løgini inn, sum skuldu vera á Burn Me, EP’ini. Jónas var sjálvur tøkningur og ljóðblandaði saman við Trónda Bogasyni.
Eitt hart summar við nógvum konsertum endaði við, at MC-Hár hitaði upp fyri D:A:D í Ítróttarhøllini á Hálsi, áðrenn leiðin gekk til Århus, har Spot Festivalurin bíðaði. Tað var tó longu greitt áðrenn konsertina á Spot, at hetta fór at vera tann fyribils síðsta konsertin saman við Niels og Una, tí teir ætlaðu at brúka alla sína orku uppá 200. Men komnir av pallinum boðaði Tróndu Bogason frá, at eisini hann gavst í bólkinum. Tí orkan skuldi brúkast til lesnaðin á komponistlinjuni á Kongaliga Konservatorinum í Keypmannahavn, umframt Lucination, ið skuldi undir upptøkur av fyrstu fløguni.
Eftir í bólkinum vóru rappararnir Niels Uni og Allan, gittarleikarin Jónas og bassleikarin Heri. Skjótt eftir var avtala gjørd við Jens Virgar Jakobsen, ið spældi í Diatribes saman við Hera, um, at hann skuldi gerast nýggjur gittarleikari. Fríði Øster, ið áður hevði spælt trummir við MC-Hár eitt nú á Symphony of Irony og á ymiskum konsertum í 1992, játtaði somuleiðis at spæla trummir, tá hann ikki var upptikin við sínum donsku bólkum. Men alt ár 2000 gekk uttan eina einastu MC-Hár konsert.
MC-Hár varð settur á stovn 16. februar í 1991, á veg úr Djónastovu niðan í Gundadalshøllina tann dagin, tá Tórshavn fylti 125 ár. Tað vóru rappararnir MC-Allah (Allan Mortensen) og Spark Buzz N (Niels Uni Dam), sum stovnaðu bólkin. Hvørgin teirra var nakar stórur sangari, so hóast áhugin fyrst og fremst var fyri tungmálmi og rokki, so plagdu teir heldur at rappa, tá teir gingu í býnum. Allan spældi klarinett í GHM og Niels Uni hevði rappað og dansað break dance upp gjøgnum 80’ini í spírandi hip hop umhvørvinum í Havn.
Hetta kvøldið vóru teir troyttir av at rappa sangir hjá Grand Master Flash, MC Einar, Fat Boys og øðrum hip hop nøvnum og byrjaðu tí at yrkja sjálvir:
“Hvør er tað, hvør er tað, hvør er tað, sum er her
jú, tað er teir feitastu rapparnir í hesi verð…!
Komnir niðan til Kondittaríið varð ein plakat skrødd niður, og teksturin skrivaður aftanfyri á henni.
Fyrsta framførðslan var sama kvøld á Ebenezertrappuni, sangurin, ið seinni fekk heitið Jomfrúð rapp (ja við ð, eingin segði, at teir dugdu væl at stava), var ikki liðugur, men komandi dagarnar skrivaðu teir nøkur vers afturat.
Stutt eftir framførdu teir á einum veruligum palli fyrstu ferð í pausuni á Ársins songrødd kappingini í diskotek Tiffany í Tórshavn.
Í byrjanini, vóru tað bert teir báðir sum rappaðu. Teir luttóku m.a. við Paria á eini konsert, sum Paria spældi í Gundadalshøllini. Men skjótt komu Emil Hermansen á gittar, Eddie Joensen Næs á trummum, Johannes Danielsen á bassi uppí bólkin. Eivin Warberg (ljómborð) vandi eisini við nakrar ferðir, men gavst skjótt aftur.
Longu áðrenn fyrstu framførðsluna við egnum tónsleikarum, vóru allir tónleikararnir avloystir av C-987B(Torkil Olsen) á gittar, Jan Guttesen á bassi og Dr. D(Petur Dalsgaard á trummum. Teir spældu við bólkinum á fyrstu konsertini við bólki, ið var Stjørnukonsertini í Badmintonhøllini frammanfyri yvir 1.000 fólkum. Men eisini á Norrønt Dagsverk konsertini í Djónastovu.
Stutt eftir kom TjÈ (Tróndur Bogason) á ljómborð uppí bólkin og næsta konsertin var nýttársaftan í diskotek Hollywood. Her vóru tað bert teir tríggjir Spark Buzz N, MC-Allah og TjÈ sum spældu, lønin var 500 kr. + ein pizza í part, og var hetta fyrsta lønta jobb teir spældu.
Eftir hetta komu nøkur ár við nógvum tónleikara útskiftingum og nógvum konsertum, t.d. Útvarpskonsertin 1992, Tungmálmur 92-93, og Ólavssøkukonsertin 92, umframt nakrar í Djónastovu og í Bládýpinum. Í 1993 fóru MC-Allah og Spark Buzz N til Danmarkar í lestrarørindum, og bólkurin gavst fyrilbils at spæla live.
Teir høvdu sent eitt lag inn til sangkappingina hjá Føroya Undirhaldstónleikarafelag og Ungtemplarasambandi Føroya, og hóast lagið slapp við í kappingina, og bleiv lutvíst innspælt, so bleiv tað ongantíð liðugt innspælt, og var sostatt heldur ikki við á fløguni “Turelvandi Drøgg”.
Fyrsta útgivna lagið, kom ístaðin á “Rock í Føroyum” fløguni, ið TUTL gav út, har spældu teir lagið Symhony of Irony inn, og á Rock í Føroyum konsertunum spældu teir eisini, á hesum konsertum vóru tó hvørki MC-Allah ella Spark Buzz N við, og bólkurin var í roynd og veru hin bólkurin hjá Tróndi Bogasyni Lisa Sær Dupult. Hetta gjørdi, at longu eftir 5 ár, var tað eingin limur, ið hevur luttikið á øllum konsertunum hjá bólkinum.
Eftir Rock í Føroyum, fóru TjÈ, Spark Buzz N og MC-Allah at skriva nýggj løg, rappararnir sótu í Danmark og skrivaðu tekstirnar, meðan TjÈ, ið búði í Føroyum skrivaði tónleikin, og spældi inn ráar demoir av teimum. Symphony of Irony hevði vakt ans fyri bólkinum, og F.U.T. var tí klárt við tilboð um at spæla á Ólavsøkukonsertini 1996. Í hesum sambandi komu C-987B og Dr. D. aftur í bólkinum og nýggjur maður var www.shakespeare (Heri Reynhiem) á bass. Í venjingarhølinum fingu demoirnar av “Tú ert deyðir”, “Sangurin um orð, tøl og tos”, “Tú ert deyðir” og “Endiliga tað ordentliga ólavsøkurappið” endaligt skap.
Henda manning gjørdist eisini tann, ið myndaði bólkin á fyrstu fløguútgávuni. 1996-97 vóru nýtt til at skriva tónleik til fløguna “Framvegis uttan vit”, hetta varð nemmari, tí Tróndur eisini flutti til Keypmannahavnar. Fløgan var innspæld í West River Recording, við Havnará í Havn summarið 1997. Upprunaliga skuldi bólkurin spæla á ólavsøkukonsertini í 1997, men fyriskipararnir broyttu meining. Tí spældi MC-Hár í staðin í Grasagarði ólavsøkuaftan. ein konsert, ið er avmynda á fløguhúsanum. Harumframt varð øll fløgan spæld live Sjónleikarahúsinum, beint eftir loknar upptøkur.
Ljóðblandingin varð gjørd í heimskendu Sun Studios í Keypmannahavn, har tríggir ljóðblandarar arbeiddu við henni, Jón McBirnie, Bjarne Hansen og Freddy Albrechtsen. “Framvegis uttan vit” varð útgivin 10. februar í 1998.
Fløgan fekk blandaða móttøku, serliga fúlu tekstirnir østu nógv. Sangir um hasj og sperm vóru ikki gerandiskostur í Føroyum. Onkrir ummælarar vóru als ikki glaðir, og hóast fløgan vann nógvar fjepparar og seinni er nevnd sum íblástur hjá nøkrum av okkara fremstu tónleikanøvnum, so var tað bert Arnbjørn Ó. Dalsgarð, ið ummældi hana jaliga, tá hon kom út.
Arbeiðsheitið á fløguni var “Vit renna kapp” og var ætlanin, at fara inn á rennibreytina á Svangaskarði at gera eina myndatøku til fløguhúsan. Endaliga heitið virkaði onkursvegna hóskandi. Heitið kemur úr Barlast sanginum “Morguntúr”, har niðurlagið er:
Í summar spæla teir á Summarfestivalinum, hetta er bólkurin, ið fekk meg at dáma harðan rokk, og eg gleði meg sum eitt smábarn, tað gera nokk nógv við mær. Men tað er faktiskt ótrúligt, at bólkurin nakrantíð gav eina plátu út. Hoyr gittarleikaran Jay Jay French greiða frá fullkomiliga svøku søguna hjá bólkinum. Hetta er framúrskarandi.
Onkuntíð dettur man um okkurt á alnetinum, ið sigur yeah! Sumt er somikið gott, at tað er vert at deila við tykkum. Hetta eru sunnudagsbitar.
Í Brunsj í dag ummældi eg danska tungmálmsbólkin Fate, við føroyska Dagfinn Joensen á odda. Hetta er hard/rokk, tungmálmur, men eg haldi eisini, at tað til tíðir lenar seg móti progressivum tungmálmi. Men tað er nokk ikki so undarligt, tí progressivur tungmálmur er ein genra, ið um nøkur hevur klárur referensur aftur til 1980’ini.
Fate var stovnaður í 1984. Fate er upprunaliga sprottin úr danska bólkinum Mercyful Fate. Teir spældu fram til teir góvust í 1993. Endurstovnaðir í 2004 byrjaði ein útskifting í limunum og fram til verandi manning fann saman í árunum 2011.
Síðan tá eru tvær útgávur komnar “Ghost From The Past” í 2011 og “If Not For The Devil” í 2013.
Eitt sindur áhugavert, at einasti upprunalimurin, ið er eftir í Fate er bassleikarin, hinir eru allir komnir við síðan 2008. Annars hava nógvar útskiftingar verið í bólkinum øll árini, so tað er kanska ringt at meta um hetta sum ein gamlan bólk.
Dagfinn kom við í 2009, og eg sá teir á SF í 2012, og tað var ein fín konsert, eg var yvirraskaður yvir, hvussu nógv Dagfinn var farin fram sum sangari. Hann hevur arbeitt miðvíst við sangi seinastu árini, og tað hoyrist aftur, røddin er fyldigari, kraftigari enn hon var áður og sjálvt á høgu tónunum sang hann púra reint.
Tað var ein frægd at hoyra ein so góðan sangara, tí tónleikurin hjá Fate krevur nógv av sangaranum.
Røddin hjá Dagfinn er ein sera stórur partur av, at hendan útgávan er so væleydna, tí hann syngur pissivæl.
Bassleikarin Peter Steincke er einasti uppruna limurin, ið er eftir í Fate. Tær nýtist ikki at hyggja leingið at honum, fyri at skilja hví hann er hildin fram við bólkinum, hóast nógvar broytingar hava verið yvir árini. Maðurin osar av spæligleði, meðan hann hálvrennur kring pallin við sínum bassi og langa ívna gráa hári. Dagfinn greiddi okkum frá, at sviar rópa Steincke fyri Original gubben.
Tað tykist, sum Fate hava livað í einum tíðarlumma seinastu 25 árini, so er hetta ein gjøgnumførdur tíðarlummi.
Men mest er hetta ein hart rokkandi bólkur, við dugnaligum tónleikarum, stórari spæligleði og einum knasandi góðum sangara, og einum gittarleikara, ið tykist at elska sín leiklut sum gittarfresari.
“Eg haldi, at melodimessiga er hetta ein sera sterk útgáva, tónleikurin er fyri tað mesta ræðuliga larmuttur, trummirnar koyra við asins ferð, og Terji fresar við gittaranum og spælir soloir, men omaná liggur næstan altíð ein fangandi melodiur.
Men hetta hevur verið styrkin hjá Týr í nógv ár, ella faktiskt altíð. Teir duga væl at skriva melodiir. Eisini riffini hjá teimum eru ofta sterk, og Valkyrja er einki undantak. ”
Hetta vóru nakrar av niðurstøðunum, ið eg borðreiddi við, tá eg ummældi Týr í Brunsj mánadagin. Ùtgávan fær 5 av 6 møguligum stjørnum.
Týr er melodiskur tungmálmur, og teir taka íblástur frá nógvum ymiskum støðum, eg haldi man kallar hetta fyri viking metal, ella folk metal. Havi lisið nógv, ið hava roynt at sett Týr í bás, men tað er ikki so lætt. Vanliga verður Folk Metal, Power Metal, Viking Metal, og New Wave of British Heavy Metal nevnt.
Eg eri sjálvur eins og teir stovnandi limirnir í Týr, vaksin upp við New Wave of British Heavy Metal og bólkum sum Iron Maiden, Judas Priest og Motorhead, og eg haldi meg hoyra nógv av hesum í Týr. Men samstundis er hetta heilt egið. Týr ljóða sum Týr.
Eg havi altíð verið rættuliga imponeraður av tí seriøsiteti, ið Týr hava lagt fyri dagin, teir taka seg sjálvar og sín tónleik í ramasta álvara. Teir arbeiða hart fyri tí, sum teir elska at gera, og hava stríðst fyri hesum í 15 ár nú. Eg sá Hera skriva nú ein dagin, at teir enn ikki kunnu liva av bert tónleikinum. Tað er imponerandi, at teir hava hildi á í so nógv ár, hóast hetta er umstøðurnar. Eg vóni veruliga, at teir við hesari útgávuni og nýggja plátufelagnum, kunnu røkka málinum um at gerast fíggjarliga óbundnir.
Men Týr hava eisini eitt annað slag av seriøsiteti, ið eg eri minst líka imponeraðuar av. Vit sum vóru børn og tannáringar í 1980’unum, vit lurtaðu eftir tungmálmi og gittargudum við ótrúligum soloum og tónleiki, sum var tekniskt sera imponerandi.
Men so komu 90’ini við sínari ironisku distansu. Tónleikurin bleiv grunge, punkuttur og Nirvana vendi øllum á høvdinum. Til síðst kundi man ikki spæla eina góða gittarsolo, uttan at smíla umberandi og siga nei tvælt aftan á.
Men Týr vóru stovnaðir í hesari tíðini, men skitu á tað, og gjørdu bara tekniskan tungmálmstónleik og vóru ernir av tí, flottar soloir, og so spæla teir enntá í brynjum uttan eitt einast ironiska eygnabrá.
Tað, at teir taka víkingamálmin og søguliga kontekstin í so stórum álvara, fekk nógv at taka frástøðu frá teimum í byrjanini, tí tað ikki var kul í tíðini, men í dag kann eg siga, at hetta er ein av orsøkunum, at bólkurin hevur ein stóran fjepparaskarða kring heimin.
Eg ummældið fløguna Evst, hjá Hamferð í Brunsj mánadagin. Hetta er eitt stórt verk, ið onkursvegna minnur meg um at lurta eftir einari opera. Her eru stórar kenslur og ein ræðulig søga, alt væl undirbygt av sera tungum og ógvilsligum tónleiki.
Hetta er ein framúrskarandi góð fløga, og ein, ið allir rokkelskarar kunnu njóta, um teir geva sær stundir og umstøður at seta seg niður og lurta, gjarna við tekstunum í hondini.
Nú skal eg vera varðin við at siga ov nógv um undirtónleikagreinar innan tungmálm, eg havi opinbart í einum gomlum ummælið sagt, at Synarchy spæla dómadagsmálm, blanda við ferðmálmi og deyðsmálmi, og tað er follið onkrum so nógv fyri bróstið, at tey ikki meta meg vera føran fyri at ummæla tónleik.
So eg skal viðganga, at tá tað kemur til allar tær ymsiku undirgreinarnar av tungmálmi, so eri eg ikki tann rætti at taka mær av kategoriseringini. Men Hamferð kalla sjálvir tónleikin Dómadagsmálm, so man tað ikki fara at passa.
Eg tók til stuttleikar og googlaði Doom Metal, og fann útav, at har eru 8 ymiskar undirgreinar til Dómadagsmálm. So ikki er tað lætt, men lýsingin er annars:
Men hetta er í øllum førum í stóran mun, rættiliga lágt tempo, og tað skapar eina ræðuliga sterka kenslu, av inniligheit, men eisini av óndskapi. Eg havi tó t.d. trupult við at meta um Evst, ið er fyrsta lagið á fløguni í veruleikanum er dómadagsmálumr. Hetta er ein agressur sangur, trummur og gittarar skapa ein villan stemning, hetta er líviligt, tó inniligt. Vokalurin er eitt bland, av onkrum, ið líkist opera og growli.
Handlar um pápa og son, ið eru í haganum og villast í mjørkanum, pápin lovar soninum at ansa honum, men í einari løtu er hann ikki nóg vakin og missur sonin burt, so fer hann í hóslag við tey gráu, fyri at fáa tey at hjálpa honum, men tað riggar ikki, og hann blívur svakur. Um eg skilji rætt, so skilur ella heldur hann, at sonurin er nokk er dottin oman. Fløgan endar við lagnum har pápin tykist at loypa av fjallinum, í vónini um, tó at hann ikki er vissur í, at hann fer at møta soninum.
Hetta er eitt stórt verk, og eisini eitt, sum eg haldi nógv, ið kanska ikki vanliga lurta eftir ekstremum málmi kundu fingi stóra gleði av at lurta eftir.
Lagið Deyðir varðar, má takast fram, hetta er soræðuliga inniligt, byjar vakurt, gittarspælið leggur ein stemning av onkrum ófrættakendum eitt sindur av fjáltur og sorg, Jón syngur við sangvokali , ið kennist næstan opera kendur. Teksturin snýr seg um, at pápin missur sonin burt. Lagið endar ógvisliga við at Jón Growlar. Hettaa er øgiliga stemningsfult, gittarspælið er framúr gott.
Við teimum kvirru gráu byrjar við at Jón syngur friðarliga, men kenslan er beinanvegin, at hetta byggir upp til okkurt villari . Lagið fer so yvir í tað øgiliga, jón syngur við sangrødd, álvarsligur stemningur. Góð balansa millum tað ordiliga friðarliga og tað ógvisliga. Hetta er sangurin har pápin fer í hóslag við tey gráu fyri at fáa tey at hjálpa sær at fáa sonin aftur.
At jarða tey elskaðu, byrjar bara við gittar og vokali, John Áki syngur, feita rødd eisini, gevur góða variatión í fløguna. Hesin riggaði ótrúliga væl á konsertini. har ljóðmaðurin gjørdi hasi trummutingini og ljóðið, ið leiður til tey ordiliga ógvisligt. Hetta lagið er eisini 4 minuttir og hevur tí faktiskt útvarpslongd. 🙂 Hetta riggar eisini væl sum intro til sinnisloysi.
Sinisloysi hevur ógvislig growl vers, og okkurt geyl sum at skapar svaka stemningin, hetta er tungt og ógvisligt, so kemur Eivør inn og syngur við, góður kontrastur til growlini og geylini. hetta er eitt ræðuliga ógvisligt lag. Frá umleið 6 minuttum inni í lagnum, riggar serliga væl har Eivør og Jón syngja.
Ytst er lagið har alt endar, har pápin loypir av fjallinum, hetta byrjar pent, so yvir í growl og yvir í operakenda vokalin. og so aftur growl.


text:
Limaskapur
§ 3. Í felagnum eru vanligir og serligir limir.
2. stk. Rætt til at gerast vanligur limur hevur hvør og ein, sum hevur prógv sum fólkaskúlalærari,
og
a. sum er settur í skipað starv í føroyska fólkaskúlanum,
b. sum er farin úr slíkum starvi við eftirløn ella bíðipeningi, og sum var vanligur limur, tá ið hann fór frá,
c. sum søkir starv í fólkaskúlanum,
d. sum er settur í starv á undirvísingarstovni ella í skúla,
e. sum arbeiðir á stovni, ið hevur tilknýti til undirvísing í fólkaskúlanum.
3. stk. Felagsnevndin kann taka avgerð um, at fólk, ið hava fólkaskúlalæraraprógv, men ikki lúka treytirnar undir 2. stk., petti a-e, gerast vanligir limir.
4. stk. Sum serligir limir kunnu gerast:
a. Læraraskúlanæmingar í 1. lestrarári.
b. Læraralærd, sum ikki arbeiða sum lærarar.
5. stk. Serligir limir hava ikki atkvøðurætt og valbæri. Teir hava rætt til at fáa Skúlablaðið og eintak av viðtøkum felagsins. Serligir limir gerast vanligir limir, tá ið teir søkja ella fara í starv, sum tilskilað er í § 3, 2. stk.
6. stk. Tey, sum eru limir eftir avtalum ella samtyktum, tá ið hesar viðtøkur koma í gildi, eru framvegis limir, hóast ikki tey lúka treytirnar í hesari grein.
7. stk. Vanligir limir, ið eru samlagstryggjaðir, kunnu halda á fram í samlagstryggingini, um teir gerast serligir limir uttan slit í limaskapinum.
Umbøn um limaskap
§ 4. Umbøn um limaskap kann altíð verða send felagnum antin beinleiðis til skrivstovuna ella um álitisfólk felagsins.
Stk.2. Nýggir limir lata limagjald av fyrstu mánaðarlønini eftir innlimanina, sí tó § 7, stk 2. Limaskapurin skal galda frá innlimanardegnum. Limirnir fáa Skúlablaðið.
Stk.3. Tann, sum biður um limaskap meira enn 6 mánaðir eftir at hava fingið rætt til limaskap sbrt. § 3, stk.2, kann ikki fáa sakkøna og fíggjarliga hjálp frá felagnum fyrr enn eftir 6 mánaða limaskap.
Siga seg úr Føroya Lærarafelag
§ 5. Sigur limur seg úr Føroya Lærarafelag, skal hann skrivliga boða skrivstovu felagsins frá minst 1 mánað fyri 1. januar ella 1. august.
Stk.2. Limur, hvørs limagjaldseftirstøða er eldri enn 6 mánaðir, missir limaskapin. Slíkur limur kann bara sleppa aftur í felagið, tá ið eftirstøðan er goldin, og annars verður farið fram, sum tilskilað í § 4.
Stk. 3. Heldur felagsnevndin, at ein limur hevur sýnt slíkan atburð, so at hann skaðar felagsins endamál og mannvirðing, kann hon koyra hann úr felagnum, somuleiðis kann hon á sama grundarlagi nokta lærara at gerast limur í Føroya Lærarafelag. Ein slík útkoyring ella noktaður limaskapur skal, eftir kravi frá hesum lærara, verða lagdur fyri fyrsta aðalfund eftir hetta. Hesin aðalfundur tekur ta endaligu avgerðina í málinum.
§ 6. Dagførdur limalisti skal vera tøkur hjá álitisfólki og á skrivstovu felagsins.
Limagjald
§ 7. Allir limir - vanligir og serligir - gjalda mánaðarligt limagjald, sum aðalfundurin, eftir tilmæli frá nevndini, ásetur. Tó gjalda læraraskúlanæmingar ikki limagjald.
Stk.2. Limir, ið eru farnir frá við eftirløn ella sjúkraløn, gjalda 50 kr. í limagjald um mánaðin.
Stk.3. Felagsnevndin kann sleppa limi frá heilt ella partvís at gjalda limagjald, tá ið hann er arbeiðsleysur, ella tá ið hann lønarleyst søkir sær meiri útbúgving.
Í samband við innliman skulu niðanfyristandandi skjøl sendast Føroya Lærarafelag:


text:
Samlaði útflutningurin í 2017 var oman fyri 8,6 mia. kr. Av hesum vóru 8,4 mia. fiskavørur. Samanborið við 2016 var útflutningurin 7% hægri, og um vit bert hyggja at fiskavørunum, var vøksturin 9%.
Hagstova Føroya » 16. februar 2018
Útflutningurin av laksi er vaksin bæði í nøgd og virði. Meðan nøgdin er vaksin 2%, er samlaða virðið av útflutta laksinum vaksið 6%.
Vit hava útflutt fyri 1,86 mia. kr. av makreli, sild og svartkjafti. Tað er ein vøkstur á 18%. Tað er serliga sild, vit hava útflutt meiri av. Í 2016 útfluttu vit sild fyri 400 mió. kr. og í fjør fyri 675 mió. Útflutningurin av makreli vaks 4% og er nú farin upp um eina mia. kr. Svartkjaftaútflutningurin minkaði 18% í mun til 2016.
Størsti vøksturin við 53% var í bólkinum fiskaúrdráttir. Meginparturin av útflutninginum í hesin bólkinum er fiskamjøl. Í fjør útfluttu vit fiskamjøl fyri omanfyri hálva mia. kr., tað er 250 mió. meir enn árið fyri.
Tey fýra fiskasløgini, laksur, makrelur, sild og svartkjaftur umboðaðu í 2017 tveir triðingar av samlaða útflutninginum. Verður úrdráttur av uppsjóvarfiski (fiskamjøl), tikin við, eru laksur og uppsjóvarfiskur næstan tríggir fjórðingar av øllum útflutninginum.
Dagførd og útgreinað hagtøl um útflutningin eru at finna í hagtalsgrunninum her


text:
Flotin hjá Atlantic fingið listafólkanøvn/
Beint í áðni var hátíðarhald í hangarinum vesturi í Vágunum. Jonhard Mikkelsen avdúkaði, at Atlantsflog hevur stovnað ein nýggjan listagrunn, sum eitur Listaflog og sum umframt flogferðaseðlar inniheldur 100.000 krónur árliga til listafólkini. Tað er fantastiskt, at vinnan soleiðis virðir okkara listafólk. Eisinihava flogførini og tyrlurnar hjá Atlantic fingið listafólkanøvn: William, Sámal, Ingálvur, Elinborg og Ruth.
Hetta var sum flestum kunnugt úrslitið av eini kapping - tá eg hoyrdi um hesa kapping kom eg alt fyri eitt í tankar um listafólkini og skrivaði soleiðis til Atlantsflog: Flotin hjá Atlantic Airways hevur ómissandi týdning fyri allar føroyingar, bæði tá vit ferðast innanlanda millum oyggjarnar og tá vit skulu uttanlands. Eg haldi, at tað er upplagt at uppkalla flotan hjá Atlantsflog eftir føroyskum listafólkum, ið á sama hátt hava alstóran týdning fyri bæði okkara trivnað innanlands, samstundis sum listafólkini javnt og samt vinna okkum frama í útlondum. Listafólkini flúgva høgt og bróta støðugt upp úr nýggjum, og sjálvt hugskotið um flúgvandi akfør kom sum kunnugt upprunaliga frá einum listamanni, tað var flogvitið Leonardo da Vinci, ið hugsaði tann vegin longu í endurburðartíðini.
Míni uppskot vóru Ingálvur, William, Ruth, Sunleif og Eivør og eftirsum, at eg hevði trý røtt vann eg (saman við Alvin Joensen og Hera Nolsøe og Páll Oddi Rubeksen), vit fáa tveir ferðaseðlar og 3000 krónur í part.


text:
- Tað er gleðiligt, at átakið hevur fingið so stóra undirtøku – bæði her í Føroyum, men ikki minst uttanlands. Fleiri enn 60% av vísingunum eru uttanfyri Føroyar, sigur Guðrið Højgaard, stjóri í Visit Faroe Islands.
Umframt at síggja vetrarfilmin, hava fólk sjálv møguleika at gera sína egnu plakat um Føroyar. Besta uppskotið vinnur tvær ferðir til Føroya.
Tór Verland Johansen, kundastjóri á Sansum, vísir á, at ynskið var at draga fólk enn tættari at brandinum:
- Vit valdu at gera eina app, har fólk sjálv kunnu gera teirra egnu plakat fyri Føroyar. Hetta hevur eydnast ómetaliga væl, tí tað eru nú fleiri enn 1000 kreativar plakatir gjørdar, sum enn fleiri túsund fólk deila, dáma og viðmerkja. Og nógv stuttlig og skaldslig uppskot eru innkomin.
Eftir eina væleydnaðað avdúking vil Sansir fegin takka øllum teimum, sum á einhvønn hátt hava tikið lut í arbeiðnum.
- Fólk á Sansum hava lagt eitt stórt arbeiði í hesa verkætlan, og somuleiðis hava okkara samstarvsfelagar, bæði Liquidminds, Kovboyfilm og Fotostudio. Eisini vilja vit takka starvsfólkunum á Visit Faroe Islands fyri eitt gott samstarv, sigur Tór Verland at enda.
Síggj filmin og ger tína egnu plakat her: http://visitfaroeislands.com/share.


text:
Anfinn Nielsen: Eg eri spentur
Anfinn Nielsen hevur gjøgnum árini ríkað føroyskt tónleikalív við einum stórum sangskatti. Hann hevur skrivað sangir um húkin, um sirkusið í Tinganesi, um summarið í Føroyum og mangt annað.
Anfinn hevur alt sítt lív verið sjómaður, og flestu av sangunum eru skrivaðir til sjós.
Nú skal Anfinn Nielsen spæla á stóra palli á Summar Festivalinum.
- Eg havi sunnar nervar á eina framførslu. Eg eri spentur. Eg kann lova áhoyrarunum sangir, sum tey kenna, og tað verður rock ’n’ roll fyri allar pengarnar, sigur Anfinn Nielsen.
Her kann samrøðu við Anfinn Nielsen síggjast:


text:
Fríggjadagin 9.mars hava okur sum nakað nýtt ein TB-limadag við Stórá. Limadagurin verður frá kl 16:00-19:00.
Á limadegnum kunnu øll tey, ið hava hug at spæla fótbólt í ár, melda seg til og avgreiða limagjaldið. Okur hava í ár tikið eina nýggja skipan, Holdsport, í nýtslu í samband við tilmeldingum og limagjøldum. Á hesum degnum ber eisini til at fáa hjálp til at stovna sín Holdsport-brúkara og so framvegis.
16. mars trekkja okur lut um tvey atgongumerkir til næsta landsdyst hjá Føroyum. Lutakastið verður millum allar leikararnar, ið hava goldið limagjaldið.
Okur hava fingið gjørt ein nýggjan TB venjingarbúna, og verður hann at síggja við Stórá. Aftaná verður opið í Sport24 har tað ber til at bíleggja hann.
Øll, ið hava goldið limagjald seinast 16.mars fáa 50 % í avsláttur uppá búnan.
Nýggi høvuðsungdómsvenjarin hjá felagnum, John Petersen, skipar fyri venjing úti á vøllinum, saman við ungdómsvenjarunum í felagnum.
Hvílandi limir
Í fjør vóru tað bert 80 hvílandi limir í felagnum. Ein hvílandi limur, er ein limur, ið ikki er aktivur fótbóltsleikari. Okur vita at nógv fólk, bæði her á staðnum og aðrastaðni, hava stóran áhuga fyri TB, og tí ynskja okur at økja limatali munandi. Tí kunnu øll, ið ynskja at vera limir í felagnum, koma vestur og avgreiða sítt limagjald hendan dagin. Uttan limir, onki felag.
Trekt verður lut, ímillum allar limirnir, ið hava goldið limagjald áðrenn 10.mars, um eitt árskort til allar heimadystirnar hjá TB/FC Suðuroy/Royn í Betri-deildini 2018.
Okkurt stuttligt undirhald verður eisini fyri børnini hendan dagin, umframt at kaffi, te, vafflur og annað gott verður at fáa.
Okur vóna at síggja nógv fólk við Stórá hendan dagin, stór sum smá, ung sum gomul.


text:
Ein túr til Aalborg í Heystfrítíðini okt 2015
Fríggjamorgun 9 okt og vit bíða eftir at sleppa umborð :o)
Sera gott veður í morgun og tað gekk gott at flúgva
Vit hava leiga bil frá Avis, tey søgdu at vit fingu ein Renualt, men teir eru
so mega lágir og eg vildi hava ein Golf, sum tey lýsa við og tað høvdu tey ikki,
so vit fingu hendan Opel Mokka
ein deiligur bilur við aut gear og tað heila :o) so tað loysti seg at grenja eitt sindur
Storebæltsbroen millum Fyn og Sjælland bleiv bygd í 1998 og kostaði 21,4 mia
kr. Tað er 17 km at koyra
Sprogø er ca. mitt ímillum so høga brúgvin endar har og ein lág brúgv er so
restina av teininum
So eru vit komin til Odense, hettar eru húsini hjá Petur og teimum, sum tey
hava á sølulista. Tey eru í fer við at býggja eina spildurnýggj hús tætt við
hettar húsið, so tað verður nokk
seinur dagur áðrenn tey flyta heim aftur. Sára fyllir í dag, so fløggini eru also ikki tí at vit komu ein túr at vitja :o)
Jason er størri ein vit :o)
Laila í reyða stólinum :o)
Vit fara at koyra til Aalborg nú, uml 2,5 tímar at koyra. Men tað tók yvir 3
tímar, mega
nógvur og vegarbeiði alla staðnis
Debora var sovnað so vit fóru bara beina leið í húsini, sum vit hava leiga.
Bed & Breakfast
Hendan er longu komin út so hana mátti eg líka royna, men minnist ikki hvussu
hon smakkaði
Vit hava 2 stór kømur og wc beint uttanfyri, tvs vit hava alt lofti sum tað
er, stórt køliskáp er eisini beint uttanfyri hurðina. Vit høvdu leiga eini
summarhús frá honum, men har var okkurt
gali og hann kláraði ikki at fáa tað í ordan aftur, so vit gjalda tað sama her 300 kr/dag og er tað mega bíligt. Faktiskt nógv betri enn eitt hotelkamar við ongum køliskápi :o)
Súreplatræ í havanum :o)
Leygarmorgun og vit eru á veg til Anju og Deboru
Debora fingið bomm :o)
Her er mega gott hjá børnum, stórt felagsrúm við køki og øllum tilhoyri beint
við íbúðina, bara ein gong ímillum, eisini er stórur havi við øllum møguligur
til børn at spæla á beint uttanf
Gudmundur hevði nokk við at renna undan børnum, tey hyggaðu sær óført
Ein lítil pausa inni í íbúðini og so út aftur at rokast
Hettar er havin rundan um húsini, har vit leiga
Her er grill og góðir møguleikar at hygga sær uttanfyri
Fitt eru tey :o)
Vit hava bestilt pizza heim, 4 pizza og taxi heim við teimum kostaði 210 kr
tilsamans, uml ½ prísur í forhold til í Havn
Sunnumorgun og Anja og Debora eru komin ein túr at vitja okkum, tey hava
rundstykkir við :o)
2. Partur >>>>>>


text:
Webinar um hægri lestur í Danmark
Mikudagin 18. februar verður eitt webinar um upptøku á hægri lestri í Danmark 2015.
Eitt webinar er ein talgildur fundur, sum byrjar við eini framløgu frá einum vegleiðara um eitt ávíst evni.
Síðani kunnu luttakararnir spyrja spurningar gjøgnum kjattið.
Fundurin/webinarið fyri føroyskar umsøkjarar verður mikudagin 18. februar frá kl. 16.00 til umleið kl. 17.30 og evnið er: Upptøka á hægri útbúgvingum í Danmark 2015 / Optagelse til videregående uddannelser i Danmark 2015.
Tosað verður millum annað um, hvussu mann søkir gjøgnum kvotu 1 og 2? Nær mann skal søkja gjøgnum kvotu 1 og 2? Hvat er serstakt fyri føroyskar umsøkjarar? Við ella uttan danskt cpr-nr. og heimasíðuna Optagelse.dk
Fyri at luttaka á fundinum, mást tú hava eina teldu ella ein teldil, sum hevur ljóð og samband við internetið.
Webinarið verður á hesum leinkinum.
Vegleiðarin, ið hevur framløguna, er Sanne Akraberg Højlyng frá eVejledning/ug.dk
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Havnar Sjónleikarfelag - Sjónleikarhúsið
Barnamentanarheiðursløn Tórshavnar býráds 2017
Onnur barnamentanarheiðurslønin í 2017 verður latin Hjálmari Dam og Honnu Flóvinsdóttir, sjónleikarum. Tey hava hegnisliga skrivað, leikstjórnað og spælt seg inn í hjørtuni á bæði vaksnum og børnum, sigur nevndin millum annað í grundgeving sínari.
Hin barnamentanarheiðurslønin verður latin Havnar Sjónleikarfelag, sum seinastu mongu árini hevur megnað at verið karmur um góðan og fjølbroyttan sjónleik til børn.
“Eldri og nýpallsettir leikir, sum flestu eru bygdir á kendar og virdar barnabókmentir sum t.d. Pinokkio, Klintrimús og hini djórini í Valbakkaskóginum, Fólk og dólgar í Kardamummubýnum og Pettson og Findus, hava fest seg í medvitið hjá børnum kring alt landið,” sigur nevndin í grundgeving sínari.
Barnamentanarheiðurslønir Tórshavnar býráðs eru 35.000 kr. hvør.


text:
Tann allarbesti vinurin
Okkum tørva øll ein vin - ein, sum vit kunnu koma til, tosa við, og enntá krøkja okkum til, um neyðugt. Stundum eru tað vinir í familjuni. Onkuntíð eru tað arbeiðsfelagar ella skúlafelagar, ella eisini grannar. Táið tú hevur ein vin, so veitst tú, at tú ert elskaður, og dagarnir kennast bjartari.
Men ikki øll hava vinir. Mong menniskju fara ígjøgnum lívið við teirri nívandi kenslu av, at eingin veruliga hevur umsorgan fyri teimum. Tað er ein einslig og viðvarandi kensla.
Øllum slíkum og í veruleikanum okkum øllum vil eg skjóta upp tann allarbesta vinin Jesus Kristus. Hann er Harrin Gud, hin Einasti, nógv meira enn nakar annar kenningur, sum kann møta okkara djúpasta vinalags tørvi.
Táið vit hugsa um alt tað, sum Gud ger fyri okkum, so er eingin ivi um, at Hann er størsti vinur okkara. Í Sálmi 145 lesa vit, at "Harrin styðjar øll tey, ið falla, Hann reisir upp øll niðurboygd" (v.14). "Hann gevur teimum føðina í rættari tíð og mettar alt livandi við tí, sum tað ynskir sær. Rættvísur er Harrin øllum, ið á Hann kalla, øllum, ið kalla á Hann av sonnum" (v.15-18). "Hann ger teimum eftir ynski, sum óttast Hann, Hann hoyrir róp teirra og frelsir tey. Harrin varðar øll tey, sum elska Hann (v.19-20)".
Gud Harrin er tann størsti og besti vinurin av øllum.Tú kanst hava treytaleyst álit á Honum.
Umsett úr Our Daily Bread
Mikkjal á Bergi


text:
Sýnagogur
Ein sýnagoga er eitt hús til jødiska gudstænastu og halgigerðir [1]. Har er m.a. bøndarhald og lestur. Har koma fólk saman í brúdleyp, og har verða drongur og genta vígd jødadóminum. Í sýnagoguni bera menn yarmulke ella kipa á høvdinum. Menninir bera eisini biðisjál um herðarnar, tá ið biðið verður. Torarullarnar verða bornar fram fyri guðstænastuna og verða síðan goymdar í skápi. Halgiskriftir jøda eru á aramáiskum ella hebráiskum máli. Gudstænastan hjá jødum er á hebráiskum, sum nú er móðurmálið í føðilandinum, Ísrael.


text:
Orð og lag: Ira Forest Stanphill
Týtt: Flóvin Tyril
Upprunaheiti: You can have a song in your heart
1. Tú í hjarta tínum hava kanst ein song,
tá tú kennir,
sorgin brennur,
um enn renna tár, og leiðin tykist trong,
tú í hjarta tínum hava kanst ein song.
Niðurlag: Hjartað syngja kann tó ein song myrku nátt,
gjøgnum roynd og stríð,
gjøgnum sorgartíð.
Syngja kunnu øll, tá ið sól glógvar hátt,
men tær nýtst ein song, tá ið myrk er nátt.
2. Lat ei stúran køva lovsong tín og spæl,
tí ein morgin
hvørvur sorgin,
minst, at eftir nátt av degi lýsa skal,
lat ei stúran køva lovsong tín og spæl!
3. Morgunroðin brátt skal boða degi frá,
áh, mær leingist,
myrkrið treingist.
Vakja, virka, biðja vil eg inntil tá,
morgunroðin brátt skal boða degi frá.


text:
Jógvan Hugo Gardar
28.05.2015 - 11:11
Tað gerst bíligari at fara undir nýggjar oljuætlanir í Norðuratlantshavi, skrivar Ritzau Finans. Orsøkin er at lági oljuprísurin ger at yvirkapasitetur er í marknaðinum, og hetta leggur trýst á veitarar í øllum liðum í oljuvinnuni.
Ein av fyritøkunum sum er undir trýsti og sum noyðist at lækka sínar prísir, fyri at fáa nokk at gera, er Maersk Drilling.
Tað eru greinarar hjá Woodmackenzie, sum í samrøðu við Dagens Næringsliv siga at teir rokna við at prísurin fyri ymsu tænasturnar í Norðsjónum koma at lækka millum tíggju og tjúgu prosent í 2016.
Ein av greinarunum sum stendur aftanfyri greiningina, Malcolm Dickson, sigur at vit longu hava sæð at prísurin á nøkrum tænastum, til dømis leiga av boripallum, er lækkaður eini 20 prosent longu í ár.
Hann metir at so nógvir sum 40 prosent av boripallunum í bretskum sjógvi, og 23 prosent í norskum sjógvi, koma at vera uttanj uppgávur tá 2015 er farið at halla. Hetta kemur at merkjast í øllum liðum í oljídnaðinum, metir hann.
Dickson sigur at tað vera tey feløgini sum hava fíggjarliga orku til at arbeiða í einum ídnavi við lágum prísum, sum koma at vinna. Spurningurin er bara hvussu leingi ídnavurin má liva við lágum oljuprísum.
Hann vísir eisini á at tað er sera trupult at meta um oljuprísin. Hann vísir á at greinarar fyri einunm áriv síðani mettu at oljuprísurin skuldi hkka. Soleiðis gekk ikki.


text:
- Tíðindi, mentan og ítróttur
Radarin: Á markamótinum millum politikk og átrúnað
Føroyar eru eitt kristi land, siga fleiri politikarar, og týdningurin av kristnitrúnni skal onkursvegna staðfestast í eini komandi stjórnarskipan.
Men hvussu kann eitt land vera kristið, og hvørjar sersømdir ella hvønn politiskan stuðul, skal kristnitrúgv í Føroyum kunna fáa?
Vit tosa við løgtingsfólk og seinni í sendingini skifta Ovi Brim, gudfrøðingur og prestur, Sigri M. Gaini, kandidatur í námsfrøðiligari heimspeki og Hans Andrias Sølvará, søgufrøðingur og dekanur á Søgu- og Samfelagsdeildini á Fróðskaparsetrinum, orð um kristindóm í stjórnarskipanini, og um hvussu føroyskur kristindómur skal definerast.
Sí eisini


text:
Bloggur
22. februar 2017
Líka síðan avtala varð gjørd um, at eg skuldi skriva nakrar bloggar fyri Skúlablaðið, havi eg við jøvnum millumbilum hugsað um, hvat mín fyrsti bloggur skuldi snúgva seg um. Skuldi eg byrja við tí, sum í løtuni er nógv frammi í skúlahøpi? Skuldi eg skriva tað, sum eg havi mest áhuga fyri? Ella skuldi eg bara skriva eitt sindur um meg sjálva? Tað verður so ein blandingur av øllum, hóast hesin fyrsti bloggur mest fer at snúgva seg um meg og mína egnu støðu júst nú.
Hóast dreymurin um at gerast lærari hevur nógv ár á baki, varð tað ikki fyrr enn í 2010, at eg valdi at fara á læraraskúla. Tað hevði so sínar góðu orsøkir, at tað skuldi bíða so leingi, men sum tíðin leið, gjørdist tað mær meira og meira greitt, at stundin at fara í holt við at útbúgva meg til lærara ikki kom av sær sjálvari – eg mátti sjálv gera rúm fyri henni.
Einsamøll við trimum børnum og einum 3/4 starvi fór eg í holt við fulltíðarlesnað – og tað gekk. Aftaná, eina til tíðir sera strævna tíð, gjørdist eg lærari. Lítið visti eg tó, at lestrartíðin skuldi kennast sum tað trygga í mun til arbeiðsmarknaðin, sum fyrstu tíðina kundi bjóða mær eitt niðursett starv og síðan eitt vikarstarv. Og har eri eg so í dag – í einum vikarstarvi. Nokk av tímum, ikki tað - og eina rúgvu av royndum í nærum øllum lærugreinum líka frá 1. - 9. fl. (her koma míni mongu ár í skipaðum skrivstovustarvi mær tilgóðar, sig so ikki tað). Og eg trívist, men í longdini fer tað tó ikki at vera nøktandi. Hvørki eg ella næmingarnir fáa tað besta og mesta burturúr, hóast vit so við og við koma nærri hvørjum øðrum, og eg sjálv so spakuliga kenni ymisku mannagongdirnar og ætlanirnar í ymiskum lærugreinunum í ymsu flokkunum.
Hvussu útlitini fyri einum tryggum starvi eru, veit eg ikki, men eg eri við gott mót og verður tað ikki her heima, so finni eg neyðuga arbeiðstryggleikan og harvið eisini fíggjarliga tryggleikan aðrastaðni. Tað er ikki pláss fyri at vera bangin fyri at leita sær út um vøkru oyggjar okkara, um enn tað kanska ikki er uttan fyri oyggjarnar, eg ynski at vera! Meini so við, eg valdi føroyskt sum linjulærugrein ...
Og nú eg nevni linjulærugreinar, átti eg kanska at trivið í okkurt, sum er frammi í løtuni, men lat meg bíða við tí. Kanska líka nevna, at eg sjálv vildi ynskt, at eg hevði møguleikan fyri eini triðju linjulærugrein. Um eg haldi, at tað er rætt, at tað skal ganga út yvir ta kreativu breytina, er ein onnur søga. Lat meg siga tað so; tað kreativa hevur líka stóran týdning í skúlahøpi, sum serkunnleiki innan námsfrøðina. Tað kundi eg passandi tikið upp í einum øðrum bloggi. Tað vildi jú verið upplagt, nú eg skrivaði bacheloruppgávu mína í tvørprofessionellum samstarvi millum lærarar og námsfrøðingar.
Júst nú liggur ein rímiliga nýggj verð opin fyri mær, og hóast royndir mínar innan skúlagátt ikki vóru tær stóru, áðrenn eg fór í læraraskúla, er mín vón, at eg restina av mínum arbeiðsárum fái møguleikan at ogna mær royndir og læruríkar upplivingar innan arbeiðsøkið, sum byrjaði sum ein lítil ungdómsdreymur. Livst so spyrst!
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Akbar Mikli
Jalaluldin Muhammed Akbar eisini kendur sum Akbar hin Stóri, føddur 15. oktober 1542 - deyður 27. oktober 1605, sonur Nasiruddin Humayun, sum hann yvirtók trúnuna eftir sum indiskur stórmogulur 1556-1605, sum er ein serstøk støða, sum vanliga verður mett sum størsti yvirharrin í stórríkinum.
Hann tók við áðrenn hann var komin til mann eftir at pápin, Humayun doyði, og var tey fyrstu árini undir verju av fyrstanum og generalinum Bairam Khan sum tryggjaði harradømi hjá mogulunum í Norðurindia við herferðum. Í 1562 yvirtók Akbar sjálvur stýrið eftir at hava tvungið Bairam frá maktini.
Sum einaræðisharri førdi Akbar ein ídnan politikk við at krevja lond, sum gjørdi mogulríkið til tað mest týðandi í menningin av India sum ríki. Við herferðum, sum eyðkendu tað mesta av hansara stjórnartíð, vann hann eitt nú Gujarat í 1572, Bengalin í 1574 og Kashmir í 1581, sum øll vóru sett undir hansara fyrisiting. Tá hann doyði, ráddu mogularnir yvir nærum helminginum av India.


text:
Í døgunum 9. - 25. februar í 2018 verða olympisku vetrarleikirnir hildnir í PyeongChang í Suðurkorea. Olympisku vetrarleikirnir er ein ítróttastevna, har heimsins bestu ítróttafólk kappast at gerast best í ymiskum vetrarítróttagreinum.
Olympisku vetrarleikirnir hava verið hildnir síðan 1924 og verða eins og summarleikirnir hildnir fjórða hvørt ár. Fram til 1992 vóru vetrar- og summarleikirnir sama ár, men síðan 1994 hava leikirnir verið forskotnir, so teir ikki eru sama ár.
Fornu olympisku leikirnir
Olympisku leikirnir vóru í meira enn túsund ár hildnir í forna Grikkalandi, frá 776 f.kr til 393 e.kr.. Grikkar hildu olympisku leikirnar við fjallið Olympia fyri at hátíðarhalda Zeus.
Nútíðar leikir
Nútíðar olympisku leikir vóru fyri fyrstu ferð hildnir í 1896 í Athen í Grikkalandi, og hava síðan verið hildnir fjórða hvørt ár í ymiskum londum, einans avbrotnir av teimum báðum heimsbardøgunum.
Olymisku leikirnir, eisini nevndir OL, vóru í í 1924 býttir í vetrar- og summarleikir. Fyrstu vetrarleikirnir vóru hildnir í Chamonix í Fraklandi í 1924.
Í vetrarleikunum verður sjálvandi kappast í ítróttagreinum, ið hoyra vetrinum til, so sum ymisk sløg á skíðítrótti og skoyting.
Norðurlond vinna nógv
Eingin føroyingur hevur verið við í vetrar-OL. Hinvegin eru tey trý Norðurlondini Noreg, Svøríki og Finnland at meta sum stór lond vetrarleikunum, og hava tey vunnið nógv heiðursmerki. Noregi er mest vinnandi landi í olympiskum vetrarleikunum gjøgnum tíðirnar.
OL í sjónvarpi
Føroyingar hava altíð fylt væl við í vetrarleikunum, og áðrenn sjónvarp kom til Føroya, var vanligt at føroyingar lurtaðu eftir norðmanninum, norskum útvarpi, fyri at vita, hvussu leikur fórst.
Við sjónvarpinum í 80-árunum fingið føroyingar møguleika at síggja beinleiðis livandi myndir frá vetrarleikunum. Í ár verða vetrarleikirnir m.a. at síggja á hesum sjónvarpsstøðum, DR (Danmark), TV Noreg (Noreg), Kanal 5 (Svøríki) og ensku rásunum hjá BBC og Eurosport.
Lærarin greiðir við støði í tekstinum her á síðuni heilt stutt frá um olympisku leikirnar og vetrar-OL.
Spurningur til felagsundirvísing
Í hvørjum londum og býum hevur vetrar-OL verið, síðan fyrstu leikirnar vóru hildnir fyri fyrstu ferð í 1924? Brúka netið at leita.
Arbeiðsuppgávur
Tit kunnu fara gjøgnum aðra ella báðar arbeiðsuppgávurnar niðanfyri. Tveir næmingar saman í bólki ella ein og ein næmingur.
1. Arbeiðsuppgáva - Tykkara olympiska vetrarstjørna
Leita á netinum fyri at finna fram til onkran íðkara, sum hevur staðið seg serliga væl í vetrar-OL.
a. Skrivið ein stuttan tekst um ítróttarstjørnuna, sum tit velja.
b. Finnið eitt filmsbrot, sum vísir ítróttarstjørnuna, t.d. á Youtube.
2. Arbeiðsuppgáva - Tykkara ítróttagrein
Niðanfyri er ein stutt frágreiðing um ítróttagreinarnar í vetrar-OL. Les frágreiðingarnar í gjøgnum. Veljið síðan eina ítróttagrein, sum tit kundu hugsa tykkum at roynt ella sum vekir tykkara serliga áhuga. Tit kunnu lesa meira um ítróttagreinarnar á almennu heimasíðuni hjá vetrar-OL, og sjálvandi kunnu tit eisini leita eftir øðrum upplýsingum á netinum,
a. Skrivið ein stuttan tekst um ítróttargreinina.
b. Finnið eitt filmsbrot, sum vísir ítróttargreinina, t.d. á Youtube.
c. Ber til at íðka ítróttargreinina í Føroyum.
Í alpinskari skíðing stendur íðkarin á skíðum oman eftir fjallasíðuni. Ítróttagreinin kann verða býtt í tveir høvuðsbólkar, skjótleika og tekniskar førleikar. Skjótleikagreinirnar eru strok og Super-G, og teknisku greinirnar eru snirr og stórsnirr.
Skíðskjóting er ítróttagrein, har íðkarin stendur á skíðum við byrsu um herðarnar og steðgar nakrar ferðir at skjóta til máls. Skíðskjóting kann verða býtt í greinirnar einstaklingar, snarskíðskjóting, liðskíðskjóting, jagarastartur og felagsstartur.
Bobsleða er ítróttagrein, har íðkararnir skreiða oman eftir ísbreyt við sleðu, ið kann stýrast. Tað eru tríggjar greinir í bobsleðu: 4-mans sleða hjá monnum og/ella kvinnum, 2-mans sleða fyri menn, og 2-mans sleða hjá kvinnum.
Í skíðrenning verður runnið á skíðum eftir kavakløddum landslagi so skjótt sum til ber. Ítróttagreinin er býtt í tveir høvuðsbólkar, fría skíðrenning og klassiska skíðrenning. Høvuðsgreinirnar hava ymsar undirgreinir og samansetingar, so sum snarskíðrenning, liðskíðrenning og felagsstart.
Kurling er ítróttagrein, har leikararnir lata ein stein glíða eftir ísvøllinum, so hann rakar miðjuna í einum sirkli, meðan aðrir á liðnum feia framman fyri steininum. Fýra leikarar eru á hvørjum liði. Hvørt liðið hevur 8 steinar. Liðini fáa stig eftir, hvussu nær við sentrum í sirklunum steinarnir enda.
Í listskoyting er íðkarin á ísvølli og ger listaligar rørslur aftur við tónleiki. Avrikið verður dømt eftir neyvleika og torleikastigi. Greinirnar í listskoyting eru einstaklingar menn og kvinnur, pør, liðlistskoyting og ísdansur.
Frískíð er felagsheiti fyri nakrar skíðgreinir. Felags eru listaligu rørslurnar. Skíðarin stendur oman eftir eini brekku, meðan hann ger listaligar rørslur. Greinirnar eru kúluskíð, skíðkross, halfpipe, Areals og slopestyle.
Íshokki er liðíttóttur, sum verður spældur á ísi, har leikararnir standa á skoytum. Hvørt liðið hevur seks leikarar á vøllinum samstundis. Dysturin er býttur í trý umfør. Vinnarin er tað liðið, sum skorar flest mál. Íshokki er kent fyri at ganga skjótt fyri seg og fyri hart kropsligt spæl.
Skreitt verður á lítlari sleðu oman eftir ísbreytini. Íðkarin liggur á rygginum á sleðuni við beinunum fremst fyri. Ítróttagreinin er býtt í einmanssleðu og tvímanssleðu.
Í samansettum norðurlendskum verða tær báðar norðurlendsku ítróttagreinirnar skíðrenning og skíðlop settar saman í eina kapping. Fyrst verður lopið, og síðan verður úrslitið í lopi brúkt sum útgangstøði fyri raðfylgjuni, hvussu byrjað verður í skíðrenningini.
Kappskoyting er ítróttagrein, har skoytað verður runt á stuttari skoytubreyt, sum er 111 metrar long. Stutta breytin ger, at tað krevst meiri teknikkur og smidleiki enn á longru skoytibreytini.
Skeleton er sleða, sum indianararnir í Norðuramerika brúktu at flyta vøru við. Ein persónur liggur á búkinum á sleðuni við høvdinum fremst fyri. Skreitt verður so skjótt sum gjørligt oman eftir ísbreytini.
Skíðloyparar skreiða fyrst oman eftir einum brøttum skráa. Við nógvu ferðini leypa tey so langt sum gjørligt frá einari lophøvd. Fimm dómarar meta eisini um listaliga avrikið, og tey stigini verða so løgd aftur at loplongdini. Kappast verður á vanligari lopbreyt og stórari lopbreyt. Kvinnur leypa bara av vanligu breytini.
Íðkarin stendur á fjøl í kavakløddu brekkuni. Á olympisku vetrarleikunum verður kappast í fimm undirgreinum, parallellum stórsnirri, Halfpipe, Snowboard Cross, Big Air og Slopestyle
Tveir skoytarar skoyta hvør móti øðrum á 400 metra langari ísbreyt. Skoytararnir skiftast fyri hvørt umfar at vera á innaru og ytru breytini. Bæði hjá kvinnum og monnum verður kappast á fimm ymsum teinum, umframt í liðkapping og felagsstarti.


text:
Nýggjur íløguleiðari settur í starv
- 01 Nov 2017
- - LÍV
Ídag tann 1. november byrjar Arnfinnur Gudjónsson í starvinum sum íløguleiðari á LÍV.
Útbúgvingar
Msc Financial Managment - Robert Gordon Universiti í Aberdeen.
HD í Roknskapi og fíggjarstýring - 2.part
Arnfinnur er 38 ára gamal, hevur drúgvar royndir innan íløguvirksemi og kemur frá einum starvi, har hann hevði ábyrgdina av íløguvirkseminum innan pensjóns- og tryggingarvirksemi.
Undan hesum hevur Arnfinnur starvast knapt 10 ár í fíggjarheiminum. Arbeiðsuppgávurnar hava øll árini verið innan íløguvirksemi og hevur hann eisini leiðsluroyndir innan hetta økið. Arnfinnur hevur arbeiðsroyndir við fíggjarligum tólum og hevur fingið góðkenning frá Fíggjareftirlitinum at veita ráðgeving innan íløguvirksemi.
Vit ynskja Arnfinni vælkomin í starvið á LÍV.
Arnfinnur er 38 ára gamal og hevur drúgvar royndir innan íløguvirksemi


text:
Skráin fyri innandurakappingina 28.des.
Lagt er upp til ein spennandi dag í høllini á Giljanesi í morgin (fríggjadagin).
Skráin sær soleiðis út:
Smápiltar spæla Kl. 10.00
Piltar spæla kl. 11.00
Smádreingir spæla kl. 12.00
Dreingir spæla kl. 13.00
Kvinnur og menn byrja um 17-18 tíðina (meira at lesa um hesar bólkar seinni í kvøld og í morgin).
Øll lið vera biðin um at møta í góðari tíð (15 min áðrenn).
Møguliga verður skráin broytt eitt sindur, og tískil vera liðini biðin um at fylgja við inni á hesi heimasíðu.
(Spurningar kunnu sendast til jon.gregersen@hotmail.com)
Vit gleða okkum til ein spennandi dag!
Koyr á 07 Vestur


text:
Stór fjøld var møtt í Ósáskúlanum, nú Karpov sessaðist við talvborðið at telva snartalv. Í snartalvi hava telvarar 5 minuttir í part til talvið.
Herborg Hansen telvdi væl, men eftir óneyvar leikir í miðspælinum, vann Karpov. Olaf Berg telvdi spennandi talv, men Karpov sýntist vera væl nøgdur við støðuna og vann talvið tá avtornaði.
Spenningurin var sera stórur, tá 5-feldi FM-snar vinnarin, IM Helgi Dam Ziska heilsaði Karpov og sessaðist við borðið.
Talan gjørdist um eitt sera intenst talv, har báðir partar leitaðu eftir vinnandi leiðini. Eftir togan í javnari støðu, var Helgi hin drúgvari. Tíðin fór hjá Karpov, tá Helgi hevði 20 sekund eftir á klokkuni.
Eitt satt bragd av Helga.
Talan gjørdist um eitt sera intenst talv, har báðir partar leitaðu eftir vinnandi leiðini. Eftir togan í javnari støðu, var Helgi hin drúgvari. Tíðin fór hjá Karpov, tá Helgi hevði 20 sekund eftir á klokkuni.
Eitt satt bragd av Helga.
Karpov fekk tó uppreisn í seinna talvinum, tá hann vann, eftir stinna mótstøðu frá Helga.
Karpov viðmerkti eftir jøvnu orrustuna, at Helgi hevði sera góð evnir at taka røttu avgerðirnar og góðar møguleikar at røkka langt innan telvingina.


text:
Orð: Dánjal Nolsøe
Lag: Amerikanskt fólkalag
1. Frá Sunnivu dóttur kom brævið til mín
at biðja meg flyta úr Føroyum til sín.
Hjá henni og Holger eg var skamma stund,
á ellisheim fór so í Charlottenlund.
Nú kyrrar við strendur og luftin er køld,
hann høgur í ættini verður í kvøld.
2. Tí, Sunniva barnið, tú segði við meg,
at gomul og ung rigga best fyri seg,
og at Holger og børnini tey krevja sítt,
men at tit skuldu vitja meg ofta og títt.
– Har vesturi sólin seg stingur í kav,
eg meini, í Malmö hann køvir nú av.
3. Í Danmark er veðurgott, fólkið er blítt,
men torført at skilja, øll eru so títt.
Her sunnudagsklæddur hvønn gerandisdag
í hatti og slipsi eg mali av stað.
– Eftir Sundinum ein installeringur fer,
ein tveytakts motorur í bátinum er.
4. Oh, Hanus í Horni og Tummas í Búð
og Sakaris bróðir, hvar rógva tit nú?
Her spæli eg rommy og ludo og dam
við inspektør Olsen og gomlu frú Gram.
– Á Eyðunsrók fygla teir lomvigar skjótt,
og lesning í Rytustakk leggja teir brátt.
5. Men nú eina náttina meðan eg svav,
so legði eg aftur við tykkum í hav,
og landið í havsbrúnni blánaði, tá
ið Uttasta Grímsmið vit komu framá.
– Har ið Hamarssker festist í Ásmundarnes,
og Tórgeirsberg loysnar úr Grønadalsfles.
6. Tá barst tað mær knappliga fyri, sum at
eg sunnudagsklæddur á lærbekki sat,
og horvin úr sessi var manningin øll,
og kámaðust burt bæði klettar og fjøll.
– Ein andvekurs máni mær skyggir á song,
og neonljós blaktra á útnyrðingsdrong.
7. Á sunnanfjørðsleiðum eg kunnigur var,
kann vera, at onkur enn ørminnist har
ein mann, ið æt Jaspur í Jenisartrøð,
sum røktaði haga, skar torv og bar tøð.
– Ein fúnaður bátur á Oyrasundsmøl við eyðkendum sniði frá
stavni í kjøl.


text:
- Tíðindi, mentan og ítróttur
Aftur tørvur á eykajáttan til Landssjúkrahúsið
Tak niður
Forstjórin í sjúkrahúsverkinum, Jóanis Erik Køtlum, sum eisini er stjóri á Landssjúkrahúsinum, eftirlýsir betri samskifti við politiska myndugleikan um, hvat tænastustigið á sjúkrahúsunum skal vera.
Landssjúkrahúsið hevur fingið eykajáttan á hvørjum ári at kalla seinastu 10 árini.
Sirið Stenberg, landsstýriskvinna í heilsumálum, sum var gestur í Degi og Viku í kvøld, sigur, at tað er sera torført at meta um tørvin á fíggjarlógini til sjúkrahúsverkið.
Sí eisini


text:
Jan Müller
01.11.2017 - 14:29
Hóast seinastu úrslitini av tilsamans fimm boringum í Arktis og hóast stóra mótstøðu frá umhvørvisfelagsskapum oø. ætlar norska oljufelagið Statoil ikki at gevast við leitingini í hesum stóra økinum. Tað skrivar Financial Times.
Eldar Sætre, sum júst hevur avgjørt at halda fram sum stjóri í Statoil, hóast hann kundi verið farin frá við pensión, sigur, at Statoil kennir eina ábyrgd sum størsta oljufelagið í Norra og sum eitt oljufelag, sum norski staturin lutvíst eigur, at halda lív í leitingini í Barentshavinum og Arktis sum heild. Tað ræður um at vera tolin, tá tað kemur til at leita í nýggjum økjum, og Statoil fer at venda aftur til økið næsta ár við bjartskygni og realismu.
Statoil fann onga olju í tí týðandi leitimiðinum í Arktis í ár, nevnt Korpsfjell, sum liggur í einum nýggjum øki nær russiska markinum.
“Alt hetta snýr seg um at hava tol og arbeiða uppá longri sikt. Vit fara at bora aftur í næsta ár og tað verður eisini spennandi, hóast vit enn ikki hava gjørt stór framstig.”
Statoil vendi aftur til Barentshavið í ár eftir ein steðg í trý ár, nú tað ikki gekk so væl heldur árini frammanundan. Øll oljufeløgini stríðast framvegis við at skilja jarðfrøðina í økinum, sum liggur beint norðan fyri norsku strondina. Økið her er sera væl atkomiligt við ongum ísi og góðum veðri. Men tað er greitt, at oljufeløg møta stórari mótstøðu frá umhvørvisfólki. Greenpeace hevur lagt sak móti avgerðini hjá norsku stjórnini at loyva leitiboringum í Arktis og sigur, at hetta stríðir ímóti norsku grundlógini.
Eldar Sætre sigur, at tað tók meira enn 30 brunnar at finna fyrstu lønandi fundini í Norðsjónum. Fund eru gjørd í Barentshavinum men einki heilt stórt. Statoil vónar at kunna taka eina íløguavgerð í útbygging av Johan Castberg fundinum í Barentshavinum seinni í ár. Einasta oljukeldan, sum framleiðir í Barentshavinum er Goliat hjá italska oljufelagnum ENI. Men tað hevur verið plágað av nógvum trupulleikum og hevur norski myndugleikin við fleiri høvi kravt, at framleiðlsan verður steðgað vegna trygdina.
Fyrsta leitingin í Barentshavinum fór fram í 80-unum, og tá rýmdu oljufeløgini skjótt aftur. Tað vórðu boraðir 90 brunnar, áðrenn rakt varð við kolvetni har. “Hetta er framvegis eitt jomfrúligt øki og enn eru vit komin stutt. Nú hava vit so júst latið upp fyri enn einum nýggjum øki og vilja vit hava meira vita, eitt nú um gass er har. Skilja vit goymslurnar nóg væl ol. sigur stjórin í Statoil.
Tað eru tó summir analytikarar, sum seta stórt spurnartekin við oljuframtíðina í Arktis. Eitt nú sigur Thina Saltvedt frá Nordea, at hon ivast stórliga í, um tað fer at løna seg at fáa olju og gass upp í Arktis í framtíðini orsakað av minkandi eftirspurninginum, sum fer at gera onnur bíligari øki kring heimin, har framleiðslukostnaðurin verður nógv lægri, meira áhugaverd.
Ein av trupulleikunum í Barentshavinum er somuleiðis tørvurin á infrastrukturi.
Kelda Financial Times


text:
Kristin Michelsen verður ikki við til 2. viðgerð av fiskivinnu nýskipanini
Sum skilst skal Kristin Michelsen hava boðað frá at hann verður burturstaddur fríggjadagin, tá ætlanin er at løgtingið skal viðgera fiskivinnunýskipanina við 2. Viðgerð. Vit hava ikki fingið váttað tíðindini hóast vit hava ringt og sent fyrispurning um hesi tíðindi til baði Kristin Michelsen sjálvan og Løgmann.
Tíðindini siga eisini at Kári P. Højgaard úr Sjálvstýri, skuldi hava gjørt avtalu við Kristin um at hann eisini fór at verða burturstaddur tá málið kemur til atkvøðu greiðslu í tinginum, men hettar avsannar formaðurin í Sjálvstýri, Jógvan Skorheim. Í sms boðum til Norðlýsið skrivar Jógvan Skorheim soleiðis:
- Vit hava tosað um tað, men avgjørt er at Kári fer ikki at ”clera” við Kristin Michelsen.
Sum skilst skal suðuroyartingmaðurin uttanlanda, men vit hava sum sagt ikki fingið tíðindini váttaði frá Javnaðarflokkinum.


text:
þór frá Kjarri
Eigari: Leif Berg
þór er stórættaður íslensdkur 1.virðisløna hestur innfluttur úr Íslandi, móðir hansara hevur megna at fáa ikki færri enn 6 1.virðisløna avkom og gevur hettar henni rætt til 1.virðisløn fyri avkom. Pápin Piltur frá Sperðli hevur 1.virðisløn fyri avkom, og er eitt av stóru greðinganøvnunum í Íslandi, eisini gjørdist hann besti fimmvetra hestur á Landsmótinum 1990.
þór hevur roynst sera væl í gongulagskappingunum hjá FÍF, bæði í tølt og fjórgongd, hann hevur verið føroyskur meistari í bæði í tølt og fjórgongd.
Undan þór eru xx fyl í Føroyum (2005). Ongin teirra er komin til ríðinga aldur.


text:
Leinkjur, telefonnummur og tilfar úr sendingini í morgun.
Temadagur í Missiónshúsinum á Sandi.
Leygardagin 3. feb.’07. Steen Palmqvist frá felagskapinum Agape tosar um evni: “Hugsað ikki, at tú ert nakað.” Kl.9.30 verður drekkað og andakt. Byrja verður stundisliga kl.10.00. Vit fáa døgverða og drekkað.
Kostnaður kr. 200,- fyri allan dagin.
Tekning hjá Jonnu, jonna@jesus.fo ella tlf.281652. Tekningin er bert galdandið við at flyta pening á konto í Eik, 9181-4984082 (um ikki onnur avtalað er gjørd) innan mikudagin 31.jan. kl.16.00
Kom til Sands á temadag, Teistin fer av Gomlurætt kl.8.45 og norður aftur kl.16.30 og 18.30.
Missiónsvika í Rituvík – 23. til 28. januar
Skráin fyri vikuna er at síggja her
Hjartamál: Systir Maria
Les greinina, ið Maria nevndi í sendingini “Forbidden Pain – the unspoken grief of abortion”
Eyoy
Ungdómsmøtir hjá brøðrunum í Eysturoynni. Tilber at melda seg til SMS skipan teirra á telefon 599900. Meira fæst at vita á heimasíðu teirra, Eyoy.


text:
Fyrst tosað vit við Óla L. Poulsen, m.a. um bólkin Skywalk, sum hann er partur av og um sangin, Hil dig, Frelser og Forsoner. Síðani hava vit Rúna Rasmussen í telefonini, um ein áhugatíma, hann helt í Meinigheitshúsinum í Havn, leygardagin 29. Nov. 2016, har evnið var: „Kristnitrúgv og humanisma“. Um at skilja tíðarandan og um hvørjar hugmyndir eru galdandi í dag og hvussu hesar ávirka okkara hugsan og lív v.m. Til seinast hava vit vitjan av Jákup N. Olsen frá Ebenezer í Havn. Hann greiðir frá um Samfelagsstevnuna, sum verður í Ebenezer og ítróttarhøllini á Hálsi í døgnunum 2. til 6. Novembur 2016. Lindin fer at senda frá møtunum. Sí skránna her
Vertur: Preben Hansen og Tór Arni Samuelsen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
DAGFØRT: Fólkafundur á Lítla Dímun 2013
Posted on 21. 04. 2013
Vilt tú hava tína lívs uppliving, so er møguleikin her!
15. juni verður forkunnigur fólkfundur á Lítla Dímun. Hetta gevur tær møguleika at vitja
minstu oyggj okkara og samstundis verða við til eitt ógloymandi og sermerkt tiltak.
Tyrlan hjá Atlantsflog flýgur úr Hvalba við fólki og setur tey av 414 metrar uppi á
toppinum á Lítla Dímun.
Tá øll eru komin út, fer m.a. mæti røðarin og undirhaldarin Sjúrður Skaale
fólkatingsmaður at føra fram røðu. Hanus G. Johansen fer eisini at syngja onkran av
sínum fólkakæru sangum. Felagssangur verður eisini á skránni.
Møguleiki verður eisini fyri einum túri runt á toppinum. Tað skal sigast, at toppurin er
á stødd við uml. 3 fótbóltsvøllir, so um ein ikki dámar hæddir, so nýtist tað ikki koma í
nánd av nakrari trom.
Tiltakið er mett at taka uml. 4-5 tímar. Tyrlutúrinum og fólkafundurin kosta 1500kr.
Tilmelding fer fram á tlf. 291983/ 237575 ella á: ldimun@ldimun.com


text:
Tey morgunfrísku hava longu sæð tað í morgun, at onkrir kinesarar í nátt stovnaðu konto og løgdu spam á síðuna, við leinki til allan møguligan lort. Heimasíðan hevur til nú verið so mikið opin, at ein og hvør kundi stovna sær eina konto, og síðani byrja at skriva á henni, og tí var tað mest ein spurningur um tíð, áðrenn onkur misbrúkti møguleikan.
Men nú havi eg so broytt skipanina eitt sindur, so at eg í øllum førum fyribils skal góðkenna hvønn einstaka brúkara sum kemur afturat á síðuni. Hasir spammararnir eru strikaðir, og so fáa vit at síggja um tað er nokk. Annars finnast aðrir møguleikar at verja, so sum alt hatta har ‘captcha’ og pumpistokk.
Spam á svimjing.com
Tey morgunfrísku hava longu sæð tað í morgun, at onkrir kinesarar í nátt stovnaðu konto og løgdu spam á síðuna, við leinki til allan møguligan lort. Heimasíðan hevur til nú verið so mikið opin, at ein og hvør kundi stovna sær eina konto, og síðani byrja at skriva á henni, og tí var tað mest ein spurningur um tíð, áðrenn onkur misbrúkti møguleikan.


text:
Saman við familjuni flutti ellivu ára Ana Bogdanovic úr Serbia til Føroya í 2010. Serbia hevur í mong ár verið í stríð við Kosovo, og undir krígnum millum Kosovo og Jugoslavia (Serbia og Montenegro), gjørdi NATO bumbuálop á Jugoslavia í 1999, sum vardi í nærum tríggjar mánaðir.
Undir bumbuálopinum lá Ana fjálg í búkinum á mammu síni, og barnaár hennara vóru lítið merkt av politiskum ófriði, hóast ósemja hevur sett stóran dám á móðurland hennara.
Lýsingin, ið broytti lív teirra
Spurd um, hvat fekk familjuna til Føroya, sigur hon, at pápi hennara fann eina lýsing í einum blaði, ið sóknaðist eftir einum bilmekanikara í Danmark. Ætlanin var at flyta til Danmarkar, men kósin varð sett ímóti grønu fjøllunum og hvassa veðrinum í Føroyum.
Orsakað av betri arbeiðsumstøðunum og trygga umhvørvinum í Føroyum, gjørdi pápi hennara av at flyta til Føroya, og trý ár seinni kom Ana saman við mammuni og systrini.
Ana, ið sleit barnaskógvar sínar í útjaðaranum í serbiska høvuðsstaðnum, Beograd, stúrdi fyri at koma til eitt fremmant land, men setti sær fyri at síggja ókendu framtíðina við jaligum eygum.
Ana saman við abba sínum í Serbia
Hóast Ana kendi seg fremmanda fyrsta árið í fimta flokki, hevði hon lætt við at fella inn í føroysku mentanina.
Ana greiðir frá, at fleiri í Føroyum sóu ikki Serbia sum eitt tíðarhóskandi land, og hon varð spurd um internet var í Serbia, men kendi seg kortini vælkomna í fremmanda skúlanum.
Saknurin setti stóran dám á fyrsta árið, men føroysku børnini tóku væl ímóti henni og hon kendi seg ikki útihýsta. Harafturat kendi hon seg tryggari á føroyskum gøtum, og friðarliga bygdalívið við svalligu luftini hóvaði henni væl.
Føroyska málið var eingin trupulleiki við hjálp frá floksfelagum, og ikki nógv tíð gekk, áðrenn føroyska málið gjørdist flótandi. Viljin at gerast partur av samfelagnum var alneyðugur, og hetta hevði við sær, at hon fekk nógvar vinir í Føroyum innan stutta tíð.
Hon leggur afturat, at tað er umráðandi at gerast partur av samfelagnum, og at integrering má ikki skúgvast til viks.
Ana greiðir frá, at familjan heldur fast í serbiskari siðvenju. Hóast tey ikki hava møguleikan at fara í ortodoksa kirkju í Føroyum, halda tey serbisk jól sjeynda januar. Í Føroyum hava vit mandluna, men í Serbia hava tey eitt breyð (“Česnica”) við einum peningi í, ið onkur fær og síðan verður peningurin límaður á eitt loft, sum skal ímynda eitt korn av hveiti, ið bendir á vøkstur.
Harafturat hátíðarhalda tey ”Slava” níggjunda desember, har familjan savnast og hátíðarheldur verndareingil teirra. Heima hava tey verndareingilin á vegginum, ið komandi ættarlið skulu arva eftir teimum.
Ana og systurin verða doyptar í ortodoksari kirkju í Serbia
Serbisk matgerð verður raðfest framum føroyskan mat, og ístaðin fyri ræst kjøt, gera tey ofta ”Sarma” og ”Ajvar” heima. Serbisk matgerð er merkt av matgerð úr Miðeystri og Evropa, og vanligt er at blanda ymiskt kjøt saman, greiðir hon frá.
Hóast hon kennir seg sum føroying, er serbiski samleikin ikki sleptur, og í summarfrítíðini fer hon saman við familjuni at vitja familju og vinir í Serbia í fimm vikur.
Ana saknar serbiska veðurlagið, bæði summar- og vetrardagar, og javnan fer familjan til Umka í útjaðaranum í Beograd, har hon minnist barnaár hennara.
Ana greiðir frá, at Umka hevur fleiri brotnar bygningar, og er ein gamal partur av høvuðsstaðnum. Harafturat lýsir hon Umka sum ein minni modernaðan part av Beograd, og heldur at størri dentur verður lagdur á at nútíðargera høvuðsstaðin í mun til teir smáu partarnar í Serbia eftir NATO-bumbuálopið í 1999.
Umbyggingin eftir bumbuálopið gekk skjótt fyri seg, og Serbia er í dag eitt tíðarhóskandi land við flottari náttúru og friðaðum øki, leggur hon afturat. Ana er errin av móðurlandinum, ið er ríkt við mentan, søgu og vøkrum landslagi.
Ana saman við systur og oldurommu síni í Serbia